JPJ Kedah keluarkan 495 saman pada malam tahun baharu

ALOR SETAR, 1 Januari- Sebanyak 495 saman melibatkan pelbagai kesalahan dikeluarkan Jabatan Pengangkutan Jalan (JPJ) Kedah pada Ops Khas Ambang Tahun Baharu 2023 di seluruh negeri itu malam tadi.Pengarah JPJ Kedah, Aman Shah Hashim berkata saman dikeluarkan hasil pemeriksaan terhadap 300 buah kereta.Kesemua saman itu melibatkan kesalahan di bawah Akta Pengangkutan Jalan 1987 dan Akta Pengangkutan Awam Darat 2010."Sejumlah 1,421 kereta diperiksa dalam Ops Khas Ambang Tahun Baharu itu yang melibatkan 130 anggota dan pegawai penguat kuasa serta agensi lain. Agensi terlibat antaranya Agensi Antidadah Kebangsaan (AADK), Jabatan Pendaftaran Negara (JPN), Suruhanjaya Pencegahan Rasuah Malaysia (SPRM) dan Pusat Pemeriksaan Kenderaan Berkomputer (PUSPAKOM)," katanya menerusi kenyataan.

(Kesemua saman itu melibatkan kesalahan di bawah Akta Pengangkutan Jalan 1987 dan Akta Pengangkutan Awam Darat 2010)

Ops Khas Ambang Tahun Baharu 2023 di negeri tersebut bermula dari pukul 8.00 malam hingga pukul 12.01 tengah malam tadi.


Wisma Jakel Shah Alam musnah terbakar 80 peratus

SHAH ALAM, 1 Januari - Wisma Jakel cawangan Shah Alam musnah 80 peratus dalam kejadian kebakaran awal pagi tadi.Pengarah Jabatan Bomba dan Penyelamat Malaysia (JBPM) Negeri Selangor, Datuk Norazam Khamis berkata, kebakaran itu memusnahkan bahagian dalam bangunan lot kedai tiga tingkat terletak di Seksyen 7, Shah Alam.Beliau berkata, pihaknya menerima panggilan kecemasan pada 7.19 pagi.Menurutnya, sebanyak tujuh Balai Bomba dan Penyelamat (BBP) dari Shah Alam, Kota Anggerik, Subang, Kota Raja, Damansara, Sungai Pinang dan Puchong digerakkan ke lokasi kejadian."Api berjaya dikawal dalam tempoh satu jam dan bahagian dalam kedai didapati musnah dalam kebakaran ini."Ketika ini pasukan JBPM sedang melaksanakan pemadaman bara bara api dan timbunan kain katanya dalam kenyataan hari ini.Tambahnya, tiada mangsa dilaporkan terbabit dalam insiden itu dan punca sebenar kebakaran masih dalam siasatan

(Jakel cawangan Shah Alam hampir musnah dalam kejadian kebakaran awal pagi tadi/FOTO Orang Awam)


JPJ Terengganu kutip hasil RM71.6 juta

KUALA NERUS, 1 Januari- Jabatan Pengangkutan Jalan (JPJ) Terengganu mengutip hasil berjumlah RM71.6 juta sejak Januari hingga November 2022.  Pengarahnya, Zulkarnain Yasin berkata jumlah itu menunjukkan peningkatan berbanding RM61.3 juta pada tahun 2021. "Antara faktor kenaikan kutipan itu termasuk peningkatan tahap kesedaran pengguna dari segi pembayaran hasil dan tender yang dikeluarkan," katanya kepada pemberita selepas Ops Khas Ambang Tahun Baharu 2023 di sini.

Dalam pada itu, Zulkarnain berkata sepanjang tahun 2022 sebanyak 224,760 kenderaan telah diperiksa.  Daripada jumlah itu, 29,949 kenderaan telah diambil tindakan melibatkan pelbagai jenis kenderaan.


Operasi Bersepadu Ambang Tahun Baru Perlis, 202 saman dikeluarkan

KANGAR, 1 Januari - Jabatan Pengangkutan Jalan (JPJ) Perlis telah memeriksa 980 buah kenderaan dan sebanyaak 202 notis saman dikeluarkan. Pengarah JPJ Negeri, Fatimah Mohamed Ali Piah berkata ia menerusi Operasi Bersepadu Ambang Tahun Baru di tiga lokasi sekitar Bandar Kangar. Tumpuan utama operasi ialah kesalahan melibatkan lesen memandu dan lesen kenderaan motor yang mencatatkan kesalahan tertinggi saban tahun. Sebanyak 37 notis saman bagi kesalahan tiada lesen memandu atau lesen memandu tamat tempoh dan 49 notis saman bagi lesen kenderaan motor tamat tempoh.  Lain-lain kesalahan melibatkan cermin gelap dan nombor pendaftaran serta kesalahan teknikal.

Terdapat peningkatan kesalahan membabitkan lesen kenderaan motor sepanjang tahun 2022 dengan jumlah sebanyak 5,148 atau 38.12 peratus daripada keseluruhan kes iaitu 13,503.  Bagi kesalahan yang melibatkan lesen memandu pula , sebanyak 4,427 atau 32.78 peratus dicatatkan pada tahun 2022.  Pelaksanaan Ops Bersepadu Ambang Tahun Baru pada malam tadi merupakan hasil kerjasama rapat antara agensi-agensi penguatkuasa lain seperti Polis DiRaja Malaysia (PDRM) dan Agensi Antidadah Kebangsaan (AADK) dengan kekuatan seramai 61 anggota.


15 pasangan ditangkap khalwat di Kulai

KULAI, 1 Januari- 15 pasangan ditangkap khalwat menerusi Ops Ambang Tahun Baharu 2023 yang dijalankan Jabatan Agama Islam Negeri Johor (JAINJ) di sini, malam tadi.  Pengarahnya, Datuk Mohd Rofiki A.Shamsudin berkata, operasi bermula pukul 10.30 malam hingga pukul 1.00 pagi itu dijalankan di 10 buah hotel bajet sekitar daerah itu. Tangkapan melibatkan 18 rakyat tempatan dan 12 warga asing berusia 22 tahun hingga 38 tahun.  Tiada bahan-bahan terlarang dirampas dan kebanyakan pesalah sedang tidur ketika operasi dijalankan."Pelbagai alasan diberikan antaranya mahu berjumpa tunang, bekerja di sekitar daerah ini termasuk ada yang ingin berkawan lebih rapat selepas berkenalan melalui pelbagai aplikasi perbualan,'" katanya kepada pemberita selepas selesai Ops Ambang Tahun Baharu 2023 di sini.

(Tangkapan melibatkan 18 rakyat tempatan dan 12 warga asing berusia 22 hingga 38 tahun)

Semua tangkapan dibawa ke JAINJ bagi membantu siasatan mengikut Enakmen Jenayah Syariah Johor.


8,776 notis dikeluarkan JPJ Negeri Sembilan sepanjang 2022

SEREMBAN, 1 Januari - Jabatan Pengangkutan Jalan (JPJ) Negeri Sembilan mengeluarkan sebanyak 58,776 notis sepanjang tahun 2022 membabitkan pelbagai kesalahan.  Pengarah JPJ negeri, Hanif Yusabra Yusuf berkata setiap pecahan kesalahan mencatatkan peningkatan berbanding 2021.  "Dan jumlah keseluruhan notis tahun 2022 ini adalah sebanyak 58,776 notis telah dikeluarkan oleh JPJ Negeri Sembilan, pecahan kesalahan berdasarkan kategori kesalahan yang berkaitan dengan pelesenan pemandu untuk tahun 2022 ini adalah sebanyak 15,531 kes meningkat sebanyak 22 peratus berbanding tahun lepas bagi pelesenan kenderaan untuk tahun 2022 adalah sebanyak 16,657 kes, peningkatan yang agak ketara daripada tahun lepas iaitu sebanyak 70 peratus," kata Hanif di sini kepada pemberita dalam sidang media Operasi Ambang Tahun 2023 di sini, semalam.

Selain itu, kesalahan berkaitan dengan teknikal sebanyak 11,621 kes dan kesalahan-kesalahan lain ialah 5,512 kes, menjadikan jumlah keseluruhan untuk 2022 sebanyak 58,776 kes dengan peningkatan sebanyak 15 peratus berbanding tahun 2021.  Dalam operasi itu seorang individu telah ditahan kerana disyaki memiliki kenderaan klon.  Sekiranya didapati bersalah, kenderaan berkenaan akan disita dan didenda sekurang-kurangnya RM10,000 bawah Akta Pengangkutan Jalan 1987.


Karnival Ambang Tahun Baharu: Lebih 3,000 penduduk banjiri Masjid Abdullah Fahim

KEPALA BATAS, 1 Januari- Lebih 3,000 penduduk sekitar Pulau Pinang membanjiri Masjid Abdullah Fahim, di sini sempena Karnival Ambang Tahun Baharu 2023.  Menggunakan pendekatan program berbentuk ukhrawi bagi menarik minat generasi muda, ia sekali gus bertujuan mengelak golongan tersebut melakukan aktiviti tidak bermoral sempena sambutannya.  Imam Utama, Mohd Lukmanul Hakim Mokhtar berkata pelbagai program yang dekat dengan jiwa remaja disediakan sejak pukul 7.00 pagi hingga tengah malam tadi.Bagaimanapun, aspek ukhrawi masih menjadi tunjang utama penganjuran karnival tersebut.  "Karnival bertujuan menarik para remaja dan menjadi satu alternatif tahun baharu kerana remaja selalunya bila tahun baharu mereka sudah ada rancangan yang ingin dilakukan," katanya di sini.

Pengunjung juga mengakui biarpun sarat dengan program kerohanian, tetapi ia masih dekat dengan jiwa muda mereka. "Datang ke sini sebab saya akan membuat kerja yang lebih berfaedah...kurang sikit nak buat perkara bukan-bukan itu," kata Muhd Farhan Roslan.

"Karnival ini ada banyak aktiviti bermanfaat, boleh habiskan masa dengan kawan-kawan," menurut Anis Zulaikha Nor Hasnan.  Antara aktiviti yang dijalankan adalah sukan rakyat, pameran motorbike, pameran seni dan budaya, kuliah dhuha, solat berjemaah bersama pengunjung, aktiviti berselawat serta kuliah hijrah perdana.


26 sekatan jalan raya dilaksana menerusi Op Ambang Tahun Baharu

KUALA LUMPUR, 1 Januari- Sebanyak 26 sekatan jalan raya diadakan menerusi Op Ambang Tahun Baharu, sekitar ibu negara, malam tadi.Operasi yang digerakkan Jabatan Siasatan dan Penguatkuasaan Trafik Ibu Pejabat Kontinjen (IPK) Kuala Lumpur itu bertujuan memastikan penurunan kadar kemalangan maut, selain menangani pemandu mabuk di jalan raya.

Timbalan Ketua Polis Kuala Lumpur, Datuk Yahaya Othman berkata seramai 180 pegawai dan 2,000 anggota polis terlibat dalam Op berkenaan.

Tumpuan utama dilakukan di beberapa lokasi strategik termasuk jalan sekitar Bukit Bintang dan beberapa jalan utama masuk ke ibu kota."Kita ada operasi pemandu mabuk...kita akan lihatlah macam mana sama ada kesalahan itu melibatkan pemandu mabuk seperti dinyatakan tiga operasi utama iaitu samseng jalanan, pemanduan mabuk dan kesalahan-kesalahan lain lalu lintas," katanya.

Beliau berkata kepada media selepas meninjau Op Ambang Tahun Baharu di Jalan Loke Yew menghala ke ibu negara, malam tadi.


Tahun Melawat Ipoh 2023 tonjol kekuatan, kehebatan lokasi percutian mesti dilawati

IPOH, 1 Januari- Tahun Melawat Ipoh 2023, langkah sangat tepat menonjolkan kekuatan dan kehebatan Ipoh sebagai lokasi percutian yang mesti dilawati.  Menteri Besar Perak, Datuk Seri Saarani Mohamad berkata sektor pelancongan adalah antara nadi penting pertumbuhan ekonomi negeri. Perkembangan tersebut juga semakin menunjukkan tanda pemulihan yang sangat signifikan selepas terjejas teruk akibat pandemik sebelum ini.

(Datuk Seri Saarani Mohamad (tiga,kiri) melancarkan Tahun Melawat Ipoh 2023 di Perkarangan Stadium Indera Mulia malam tadi/Foto Bernama)

Jelas beliau, kerajaan negeri akan terus mempergiatkan lagi promosi produk dan destinasi pelancongan sedia ada dan baharu di Perak. Selain inisiatif yang dilaksanakan oleh pihak kerajaan, sokongan daripada orang ramai turut membantu bagi sama-sama membangunkan sektor pelancongan dan ekonomi negeri.  Selain itu, enjin ekonomi juga perlu selalu diperkukuhkan selain memperkasa program-program kesejahteraan rakyat berkaitan pelancongan.  Beliau berkata demikian ketika berucap melancarkan Tahun Melawat Ipoh 2023 bersempena Program Starvendors Foodstival X #travelPerakLah 2022, di sini malam tadi.


PTPTN salur sumbangan zakat kepada 17,800 pelajar asnaf sepanjang 2022

KUALA LUMPUR, 1 Januari- Perbadanan Tabung Pendidikan Tinggi Nasional (PTPTN) menyalurkan sumbangan zakat kepada 17,800 pelajar asnaf di 178 kawasan terpilih sepanjang tahun 2022 menerusi kerjasama dengan Jabatan Kemajuan Masyarakat (KEMAS).Pengerusi PTPTN, Dr Apli Yusoff berkata sumbangan zakat berkenaan disalur menerusi program Kembara Keluarga Simpan SSPN 2022 yang bertujuan membantu pelajar asnaf dari aspek pendidikan serta galakan awal memulakan penabungan bagi tujuan pendidikan tinggi mereka."Program ini merupakan salah satu daripada program CSR (Tanggungjawab Sosial Korporat) PTPTN dalam bentuk akaun Simpan SSPN Prime dengan peruntukan keseluruhan berjumlah RM1.78 juta," katanya dalam satu kenyataan, pada Sabtu.Apli berkata PTPTN sebagai agensi di bawah Kementerian Pendidikan Tinggi (KPT) sentiasa menyokong usaha memartabatkan sektor pendidikan tinggi negara dengan melaksanakan pelbagai insentif dan inisiatif program berimpak tinggi yang bersepadu bagi membantu para pelajar dan masyarakat.

Selain program ini, katanya PTPTN turut menyediakan program Bantuan Pengajian KPT-PTPTN Prihatin dan setakat ini sebanyak RM142,000 bantuan sara hidup telah disalurkan kepada 284 pelajar Institut Pengajian Tinggi (IPT) kurang berkemampuan di seluruh negara.Secara keseluruhan, menurutnya sehingga 30 November lepas, PTPTN telah membantu seramai 3.77 juta pelajar melanjutkan pengajian ke institusi pengajian tinggi dengan jumlah pinjaman sebanyak RM68.22 bilion.“PTPTN turut membantu pelajar membuat persediaan awal untuk mendaftar masuk ke IPTA dan Politeknik melalui pemberian Wang Pendahuluan Pinjaman. Sejak 1999 hingga November lepas, seramai 960,882 pelajar telah menerima manfaat ini dengan peruntukan berjumlah RM1.42 bilion,” katanya.Melangkah ke hadapan, Apli berkata PTPTN telah menyusun beberapa inisiatif yang lebih berimpak tinggi sebagai lanjutan kepada usaha PTPTN membantu masyarakat terutama berkaitan pendidikan, antaranya dengan meneroka kaedah alternatif sebagai sumber pembiayaan.-BERNAMA


Penonton maut dirempuh kereta lumba di Litar Dato’ Sagor

(Datuk Seri Mohd Yusri Hassan Basri/Foto fail Bernama)

PASIR SALAK, 1 Januari- Seorang penonton maut selepas dirempuh sebuah kenderaan ketika menyaksikan Pertandingan 'CCT Battle of Champion' di Litar Dato’ Sagor, di sini, petang semalam.  Mengesahkan perkara tersebut, Ketua Polis Perak, Datuk Seri Mohd Yusri Hassan Basri.Beliau berkata mangsa berusia 32 tahun, meninggal dunia ketika menerima rawatan di Hospital Changkat Melintang, Lambor Kanan.  Hasil bedah siasat mendapati mangsa yang juga pengusaha bengkel meninggal dunia disebabkan kecederaan di kepala dan pendarahan pada bahagian paru-paru.  Siasatan sedang dijalankan dan kes diklasifikasikan sebagai mati mengejut.

(Tangkap layar kemalangan melibatkan dua buah kereta ketika perlumbaan di Litar Dato’ Sagor yang menyebabkan seorang penonton maut/Media Sosial)

Ketika kejadian pada pukul 3.30 petang itu, terdapat 12 kenderaan sedang melakukan pusingan sebelum dua daripadanya bergesel lalu terbabas ke kanan litar dan melanggar salah seorang penonton yang berada di atas kawasan berumput.  Tiada mangsa lain yang terlibat.  Mangsa yang cedera parah telah diberikan rawatan oleh pegawai perubatan yang berada di kawasan litar perlumbaan sebelum dibawa ke hospital untuk rawatan lanjut sebelum disahkan meninggal dunia.


Kematian penganggur di hadapan rumah diklasifikasikan kes bunuh

(Datuk Seri Mohd Yusri Hassan Basri/Foto fail)

IPOH, 31 Disember- Kematian seorang penganggur di hadapan rumahnya di Taman Klebang Putra, Chemor malam semalam, diklasifikasikan sebagai kes bunuh.  Ketua Polis Perak, Datuk Seri Mohd Yusri Hassan Basri berkata hasil bedah siasat yang dijalankan Jabatan Forensik Hospital Raja Permaisuri Bainun (HRPB), di sini mendapati mangsa mati disebabkan kecederaan pelbagai akibat objek tumpul.  Kes disiasat di bawah Seksyen 302 Kanun Keseksaan.  Tindakan pantas polis kemudiannya berjaya menahan seorang lelaki warga tempatan berumur 27 tahun di Chemor bagi membantu siasatan.  Suspek akan dibawa ke Mahkamah Majistret Ipoh, esok untuk permohonan reman.  Pada masa sama, pihaknya juga sedang mengesan seorang lagi suspek yang masih bebas.

Dalam kejadian malam semalam, mangsa, lelaki berusia 37 tahun ditemui mati di hadapan sebuah rumah satu tingkat di Taman Klebang Putra, Chemor.  Pemeriksaan awal mendapati terdapat kecederaan pada beberapa bahagian tubuh badan mangsa dipercayai berpunca daripada kemalangan jalan raya.


Lebih 100 pengamal media sertai Pertandingan Persahabatan Boling anjuran Angkasa

(Pertandingan Persahabatan Boling ANGKASA dan Media 2022)

SUBANG JAYA, 31 Disember- Lebih 100 pengamal media daripada pelbagai agensi menyertai Pertandingan Persahabatan Boling yang dianjurkan oleh Angkatan Koperasi Kebangsaan Malaysia Berhad (ANGKASA).Presidennya, Datuk Seri Dr Fattah Abdullah berkata acara tahunan ini bertujuan untuk mengukuhkan silaturahim dan menghargai jasa pengamal media dalam memartabatkan imej koperasi.Lebih RM20,000 hadiah berbentuk wang tunai, barangan dan cabutan bertuah diperuntukkan oleh pihak Angkasa bersempena majlis ini."Terima kasih secara khusus kepada semua rakan media termasuk sahabat-sahabat pemberita yang membuat liputan program-program Angkasa kerana kita lihat hasil daripada kerjasama itu kefahaman masyarakat tentang peranan Angkasa dan koperasi di seluruh Malaysia telah meningkat," kata Fattah kepada RTM selepas merasmikan Pertandingan Persahabatan Boling ANGKASA dan Media 2022 di sini.Beliau juga berharap bahawa Angkasa akan memberi sumbangan yang lebih kepada pembangunan ekonomi negara di samping membantu meringankan kos sara hidup rakyat.

(Datuk Seri Dr Fattah berkata Lebih 100 pengamal media sertai Pertandingan Persahabatan Boling anjuran ANGKASA)


Tingkat keyakinan pelabur menerusi kestabilan politik, bebas rasuah - PM

PUTRAJAYA, 31 Disember - Kerajaan akan terus memperkasa segala usaha bagi memperkukuh keyakinan pelabur terhadap negara melalui kestabilan menyeluruh.Perdana Menteri, Datuk Seri Anwar Ibrahim berkata kestabilan perlu digarap berdasarkan sistem politik dan tadbir urus yang lebih baik selain memastikan negara bersih daripada rasuah dan salah guna kuasa.

"Kita harap ada tumpuan baharu yang boleh meningkatkan dan memacu pertumbuhan ekonomi yang lebih meyakinkan. Ini perlu kerana Malaysia adalah negara perdagangan, selama ini mencatatkan kadar pertumbuhan ekonomi itu adalah berdasarkan usaha kita menerima pelaburan dalam negara, domestik dan juga luar negara," kata Anwar ketika menyampaikan Amanat Perdana Menteri pada program Munajat Ambang Tahun Baharu 2023, di sini.Tambah Anwar, untuk awal tahun 2023 kerajaan telah mendapat senarai pelabur dari negara seperti Eropah, Amerika Syarikat, China, India serta beberapa negara sekitar Asia yang akan datang dan melihat sendiri perkembangan di Malaysia khususnya dari aspek ekonomi. Terdahulu, Datuk Seri Anwar Ibrahim menyertai lebih 2,000 jemaah di Masjid Putra di sini untuk menunaikan solat hajat dan bacaan Yasin sempena program Munajat Ambang Tahun Baharu 2023. Turut serta Timbalan Perdana Menteri, Datuk Seri Dr Ahmad Zahid Hamidi dan beberapa menteri Kabinet antaranya Menteri Dalam Negeri, Datuk Seri Saifuddin Nasution Ismail serta Menteri Komunikasi dan Digital, Fahmi Fadzil. Solat Maghrib dan solat hajat diimamkan oleh Imam Besar Masjid Putra Salahuddin Ghozali, disusuli bacaan yasin dan doa selamat.


Bas terbalik berhampiran Plaza Tol Rawang, 2 warga asing cedera

RAWANG, 31 Disember- Seorang wanita Thailand dan seorang kanak-kanak perempuan Indonesia cedera selepas bas ekspres yang mereka naiki terbabas di Lebuh Raya Plus berhampiran Rawang awal pagi tadi.Nahas berlaku kira-kira 500 meter dari Plaza Tol Rawang.Pengarah Bomba Selangor, Datuk Norazam Khamis berkata panggilan kecemasan diterima pada pukul 1.46 pagi."Sebaik tiba mereka (pasukan petugas bomba) mendapati bas dinaiki 30 penumpang itu terbabas dan terbalik di tepi lebuh raya."Seorang wanita berusia 65 tahun cedera di kepala manakala mangsa kanak-kanak cedera di bahagian kaki," kata Norazam kepada media di sini.Ketua Polis Daerah Gombak ACP Zainal Mohamed mengesahkan kejadian.Kes disiasat mengikut Akta Pengangkutan Jalan 1987.

(Seorang wanita Thailand dan seorang kanak-kanak perempuan Indonesia cedera selepas bas ekspres dinaiki mereka terbabas di Lebuh Raya Plus berhampiran Rawang)


Aktiviti rekreasi di kawasan hutan, taman eko rimba di Selangor ditutup sementara - JPNS

SHAH ALAM, 31 Disember - Jabatan Perhutanan Negeri Selangor (JPNS) mengingatkan orang ramai untuk tidak menjalankan sebarang aktiviti rekreasi termasuk mandi-manda dan perkhemahan di kawasan hutan dan Taman Eko Rimba buat sementara waktu.Ini susulan arahan penutupan semua tempat perkelahan dan perkhemahan di negeri ini selama tujuh hari yang dikeluarkan Pejabat Setiausaha Kerajaan Selangor pada 17 Disember lalu susulan cuaca buruk dan musim tengkujuh.Pengarahnya, Datuk Ahmad Fadzil Abdul Majid berkata selain arahan penutupan, JPNS turut mengeluarkan notis arahan penutupan operasi di semua kawasan hutan rekreasi di bawah pengurusan pihaknya.

"Notis ini dikeluarkan sejak Oktober lalu dan masih berkuatkuasa sehingga ke suatu tempoh yang akan dimaklumkan kelak. Notis ini juga adalah selaras Seksyen 47, Enakmen (Pemakaian) Akta Perhutanan Negeri Selangor 1985 (Pindaan 2018) iaitu mengenai larangan mana-mana individu memasuki hutan simpan kekal tanpa permit yang sah."Sekiranya didapati bersalah, denda tidak melebihi RM30,000 atau penjara selama tempoh tidak melebihi lima tahun atau kedua-duanya boleh dikenakan di bawah Enakmen Akta Perhutanan Negeri ini," katanya menerusi kenyataan.Ahmad Fadzil berkata orang ramai boleh menghubungi JPNS untuk sebarang urusan dan pertanyaan lanjut mengenai perkara tersebut.


Memandu bawah pengaruh alkohol: Seorang maut, dua cedera parah dalam kemalangan

KUCHING, 31 Disember- Seorang maut manakala dua lagi cedera parah selepas kereta dinaiki mereka merempuh sebatang pokok di Jalan Durian Burung di sini awal pagi tadi. Dalam kejadian sekitar pukul 2.00 pagi itu, mangsa yang dikenal pasti sebagai Thien Cheng Yao, 20 tahun dipercayai dalam perjalanan menuju pusat bandar.  Pemangku Ketua Polis Daerah Kuching, Superintenden Merbin Lisa yang dihubungi RTM turut mengesahkan mangsa meninggal dunia di tempat kejadian akibat kecederaan parah di kepala.  "Mangsa yang tersepit di bahagian tempat duduk pemandu telah dikeluarkan oleh sepasukan bomba. "Dua lagi mangsa yang cedera parah masing-masing berumur 21 dan 22 tahun dikejarkan ke Hospital Umum Sarawak untuk rawatan lanjut," kata Merbin kepada media di sini.  Kes disiasat bawah Seksyen 44, kurungan 1, Akta Pengangkutan Jalan 1987 kerana memandu bawah pengaruh alkohol.

(Seorang maut manakala dua lagi cedera parah selepas kereta dinaiki mereka merempuh sebatang pokok di Jalan Durian Burung di sini awal pagi tadi /Ibu Pejabat Polis Daerah Kuching)


Kutipan hasil Sabah 2022 berjumlah RM6.6 bilion

KOTA KINABALU, 31 Disember- Kerajaan Sabah telah melakukan yang terbaik bagi membangunkan negeri tersebut bawah Pelan Pembangunan Hala Tuju Sabah Maju Jaya bagi tahun 2022.Ini dibuktikan dengan kejayaan meraih hasil sebanyak RM6.6 bilion.Ketua Menteri Datuk Seri Hajiji Noor berkata, hasil yang dikutip itu merupakan prestasi terbaik kerajaan negeri selepas bersama-sama membentuk Malaysia pada tahun 1963.Dalam kenyataan beliau berkata, untuk tahun 2023, kerajaan Sabah akan terus melaksanakan dasar kukuh bagi membawa lebih banyak pelaburan dan mewujudkan lebih banyak putaran ekonomi, menerusi belanjawan negeri berjumlah RM5.138 bilion."Kerajaan negeri juga bakal menerima pelaburan asing serta domestik, antaranya projek keluli hijau bersepadu bernilai RM19.6 bilion di Taman Perindustrian Minyak dan Gas Sipitang."Sabah turut dijangka mengutip hasil RM2.45 bilion setahun menerusi royalti dan Cukai Jualan Negeri daripada minyak dan gas," menurut kenyataan itu. Tambah Hajiji, semua kejayaan dan perancangan masa depan itu dapat direalisasikan dengan persekitaran yang kondusif terutamanya melibatkan kestabilan politik negara.

(Datuk Seri Hajiji berkata kutipan hasil Sabah 2022 berjumlah RM6.6 bilion)


Ketepikan perbezaan, kukuhkan titik persamaan demi negara - KSN

PUTRAJAYA, 31 Disember - Semua pihak perlu mengetepikan perbezaan dan mengukuhkan titik persamaan sebagai satu pasukan yang membawa aspirasi kemakmuran negara.Ketua Setiausaha Negara, Tan Sri Mohd Zuki Ali berkata sinergi kerjasama erat di antara semua pihak baik dari kerajaan, swasta dan juga rakyat adalah ramuan utama bagi memastikan kita bergerak dalam satu irama yang sama.

"Hadirnya tahun 2023 adalah dengan pelbagai harapan dan impian untuk negara kita terus maju sejahtera," katanya dalam hantaran di laman Facebook sempena tahun baharu 2023.Mohd Zuki turut menyeru anggota perkhidmatan awam bersiap siaga, berdedikasi dan memberikan komitmen penuh dalam memastikan islah atau pembaharuan digarap Perdana Menteri Datuk Seri Anwar Ibrahim dapat dilaksanakan."Ini demi kestabilan dan kesejahteraan negara yang kita cintai. Sematkan dalam diri agar khidmat yang diberi pada hari-hari mendatang adalah lebih baik dari hari yang sebelumnya."Insya-Allah, kita akan terus melangkah gagah dalam mendepani apa jua cabaran yang perlu ditempuhi. Kita adalah benteng negara," katanya.Tambah Mohd Zuki, perjalanan tahun 2022 sudah sampai ke penghujungnya dengan pelbagai cantingan episod suka duka, pengalaman dan pengajaran yang perlu dimanfaatkan untuk terus memperbaiki mutu penyampaian perkhidmatan kepada semua pemegang taruh."Saya mengucapkan terima kasih kepada seluruh anggota perkhidmatan awam tidak kira siapa jua anda, yang telah memberikan sepenuh komitmen dalam menterjemah dasar di lapangan agar agenda pemulihan ekonomi terus diperkasa dan kebajikan serta kesejahteraan rakyat terus diutama," katanya.


Pesawah di Pantai Timur terima bantuan khas Bernas RM10 juta mulai Januari

PUTRAJAYA, 31 Disember - Seramai 20,598 pesawah di Kelantan, Terengganu dan Pahang akan menerima manfaat daripada Sumbangan Bantuan Khas Padiberas Nasional Berhad (Bernas) sebanyak RM250 bagi setiap pesawah yang akan disalurkan secara berperingkat, selewat-lewatnya hingga 16 Januari ini.Menteri Pertanian dan Keterjaminan Makanan, Mohamad Sabu berkata pihak kementerian bersama dengan agensi di bawahnya sedang memuktamadkan senarai nama dan nombor akaun pesawah di ketiga-tiga negeri berkenaan bagi memastikan proses penyaluran berjalan lancar.

Beliau menerusi kenyataan memaklumkan, bantuan khas Bernas berjumlah RM10 juta bagi tahun 2022 akan disalurkan kepada pesawah bermula dengan tiga negeri di pantai timur itu terlebih dahulu, manakala pesawah di negeri lain akan menerima bantuan apabila baki bantuan khas Bernas berjumlah RM50 juta disalurkan.Pada awal bulan ini, Bernas bersetuju dengan permintaan Perdana Menteri Datuk Seri Anwar Ibrahim supaya disediakan peruntukan sebanyak RM60 juta bagi membantu pesawah di seluruh negara.


BANJIR: Semua PPS di Terengganu ditutup

(Kesemua penduduk yang ditempatkan di PPS berkenaan pada 18 Disember lepas telah meninggalkan PPS kira-kira pukul 11.00 pagi)

BESUT, 31 Disember- Kesemua pusat pemindahan sementara (PPS) yang menempatkan penduduk terjejas banjir di Terengganu, ditutup sepenuhnya pukul 12.00 tengah hari tadi.Pengarah Angkatan Pertahanan Awam Malaysia (APM) Daerah Besut, Kapten (PA) Ramlan Ros Wahid berkata PPS terakhir yang ditutup ialah Masjid Kampung La, yang melibatkan 22 penduduk daripada lima keluarga.Kesemua penduduk yang ditempatkan di PPS berkenaan pada 18 Disember lepas telah meninggalkan PPS kira-kira pukul 11.00 pagi.Beliau juga difahamkan bahawa sebahagian daripada mereka menumpang di rumah saudara-mara kerana kediaman mereka musnah 100% selepas dihanyutkan air banjir.Sementara itu, Timbalan Pengerusi Jawatankuasa Bencana Terengganu Hanafiah Mat berkata 12 keluarga terjejas yang hilang tempat tinggal akan diberi petempatan sementara atau rumah sewa yang ditanggung oleh kerajaan negeri.


Nombor bil jadi rujukan mandatori pembayaran cukai mulai esok

PUTRAJAYA, 31 Disember - Nombor bil akan digunakan sebagai rujukan mandatori bagi urusan pembayaran semua jenis cukai langsung kecuali bayaran Potongan Cukai Bulanan (PCB) dan Duti Setem, bermula esok.Lembaga Hasil Dalam Negeri Malaysia (LHDN) memaklumkan maklumat berkenaan nombor bil boleh diperoleh mulai esok menerusi Portal MyTax di https://mytax.hasil.gov.my/ ."Pengguna kemudian perlu klik pada Perkhidmatan ezHasil, seterusnya klik pada e-Billing. Nombor bil dinyatakan dalam notis taksiran atau anggaran dan surat-surat tuntutan bayaran yang dihantar oleh LHDN kepada pembayar cukai," kata LHDN menerusi kenyataan.Katanya, bayaran boleh dibuat secara dalam talian atau melalui kaunter Pusat Bayaran LHDN dan bank-bank ejen.

"Bagi tujuan bayaran di kaunter dan bank-bank ejen, pembayar cukai perlu mencetak slip bayaran atau muat turun nombor bil yang diperlukan dengan mengimbas Kod QR yang dipaparkan pada slip bayaran berkenaan," katanya.Bagaimanapun, dalam tempoh peralihan kepada penggunaan nombor bil, Nombor Pengenalan Cukai (TIN) atau Nombor Rujukan Cukai masih boleh digunakan dalam urusan pembayaran cukai langsung yang berkaitan sehingga 30 Jun depan.Untuk maklumat lanjut, boleh melayari portal rasmi LHDN di https://www.hasil.gov.my/ .Orang ramai juga boleh menghubungi Hasil Care Line di talian 03-89111000 atau 603-89111100 (Luar Negara), HASiL Live Chat dan menerusi Borang Maklum Balas di portal rasmi HASiL di pautan pantas https://maklumbalaspelanggan.hasil.gov.my/MaklumBalas/ms-my/ .


Amaran hujan berterusan di Sarawak ditamatkan

KUALA LUMPUR, 31 Disember- Amaran hujan berterusan (waspada) yang dikeluarkan pada 2.05 petang, 29 Dis lepas bagi Sarawak ditamatkan.

Jabatan Meteorologi Malaysia (MetMalaysia) dalam kenyataan hari ini memaklumkan penamatan itu susulan analisis model-model cuaca mendapati tiada potensi hujan berterusan di Sarawak.Orang ramai boleh mendapatkan maklumat cuaca terkini melalui laman web rasmi MetMalaysia, aplikasi mobil myCuaca dan laman media sosial rasmi MetMalaysia serta boleh menghubungi hotline MetMalaysia menerusi talian 1-300-22-1638 untuk sebarang pertanyaan lanjut.


Gajikan kru warga asing, nelayan ditahan kerana langgar syarat

KUALA LUMPUR, 31 Disember- Sebuah bot nelayan tempatan Kelas B1 ditahan Agensi Penguatkuasaan Maritim Malaysia (Maritim Malaysia) Negeri Selangor, ketika menangkap ikan di kedudukan 3.2 batu nautika Barat Daya Sungai Besar.Menurut kenyataan Pengarah Maritim Negeri Selangor, Agensi Penguatkuasaan Maritim Malaysia, Siva Kumar a/l Vengadasalam, bot berkenaan melanggar syarat dengan menggajikan kru warga asing di sekitar perairan Sungai Besar.Peronda Maritim Malaysia menahan bot itu dalam operasi Op Ehsan dan Op Benteng Laut, pagi semalam.Hasil pemeriksaan awal mendapati, bot yang dikendalikan oleh dua warga tempatan dan dua warga asing berusia lingkungan 32 hingga 57 tahun.Kesemua kru warga asing didapati tidak mempunyai dokumen pengenalan diri yang sah.Justeru, bot bersama kru dibawa ke jeti Pasukan Polis Marin Pulau Indah sebelum diserahkan kepada pegawai penyiasat Maritim Malaysia untuk tindakan lanjut.Kes disiasat di bawah Akta Perikanan 1985 kerana melanggar syarat sah lesen iaitu menggunakan warga asing tanpa kebenaran bertulis daripada Ketua Pengarah Perikanan Malaysia dan Akta Imigresen 1959/63.


JPNP pantau tahap keselamatan kawasan rekreasi

(Taman Eko Rimba Beserah, Pahang / Foto Ihsan Jabatan Perhutanan Semenanjung Malaysia)

KUANTAN, 31 Disember- Jabatan Perhutanan Negeri Pahang (JPNP) sentiasa memantau tahap keselamatan kawasan rekreasi, selain menutup sementara beberapa lokasi di bawah pengurusannya pada musim tengkujuh.Ini sebagai salah satu langkah keselamatan kepada pengunjung.Pengarah Perhutanan Pahang, Datuk Dr Mohd Hizamri Mohd Yasin berkata pihaknya juga akan memeriksa tahap keselamatan kawasan rekreasi berkenaan, sebelum membenarkan orang ramai berkunjung ke lokasi itu selepas musim tengkujuh.

(Pengarah Perhutanan Pahang, Datuk Dr Mohd Hizamri Mohd Yasin / Foto ihsan Jabatan Perhutanan negeri Pahang)

Seperti kelaziman, Taman Eko Rimba (TER), Hutan Taman Negeri (HTN), kawasan pendakian dan semua jenis aktiviti ekopelancongan serta rekreasi dalam Hutan Simpanan Kekal (HSK) di bawah pengurusan JPNP, adalah antara kawasan yang ditutup sementara, setiap kali musim tengkujuh.Menurutnya, kawasan pendakian dan semua jenis aktiviti rekreasi dalam HSK kini masih belum dibuka berikutan tahap keselamatan denai pendakian dan keadaan di lapangan perlu diperiksa terlebih dahulu. “Antara perkara yang perlu disemak ialah pokok berbahaya misalnya pokok tumbang, dahan patah, tanah runtuh dan jalan akses atau pendakian terputus,” katanya ketika dihubungi. Sebanyak 26 TER dan HTN di Pahang diarahkan tutup sejak 1 Nov lepas dan JPNP tidak mengeluarkan permit bagi aktiviti riadah.  Menurut Mohd Hizamri, semua TER dan HTN akan dibuka semula bermula 4 Jan tahun depan berikutan musim tengkujuh di negeri ini semakin reda, namun kawasan pendakian dan aktiviti rekreasi dalam HSK masih belum dibuka kepada orang ramai.“Orang ramai juga diingatkan supaya sentiasa berhati-hati dan mengambil langkah keselamatan segera jika ada sebarang perubahan cuaca atau keadaan persekitaran setelah TER dan HTN dibuka nanti,” katanya.Beliau berkata TER Mossy Forest di Cameron Highlands yang ditutup berikutan kejadian tanah runtuh telah dibuka selepas Jabatan Kerja Raya (JKR) membaiki jalan akses dan cerun yang berbahaya."Namun atas faktor keselamatan, pengunjung dinasihatkan menggunakan kenderaan pacuan empat roda daripada operator swasta di sekitar Cameron Highlands untuk ke sana," katanya.- BERNAMA


2 suspek curi tabung ditahan - Polis

PAHANG, 31 Disember- Dua lelaki ditahan, sekali gus dapat menyelesaikan tujuh kes pecah tabung masjid, rumah dan sekolah, yang aktif sejak hujung November hingga Disember, di daerah Lipis.  Ketua Polis daerah Lipis, Superintenden Azli Mohd Noor berkata, kedua-dua suspek ditahan di dua lokasi berbeza menerusi Ops Pintu.

(Ketua Polis daerah Lipis, Superintenden Azli Mohd Noor menunjukkan antara barang rampasan daripada suspek)

Dalam satu sidang media beliau memaklumkan, Bahagian Siasatan Jenayah, Ibu Pejabat Polis Daerah Lipis, menerima tiga laporan polis kes kecurian tabung masjid di sekitar Kuala Lipis pada 24 hingga 26 Disember lalu, yang melibatkan kerugian keseluruhan bernilai RM1,500.  Manakala pada 29 Disember, dua lagi laporan polis diterima berkaitan kes kecurian tabung masjid di lokasi sama, dengan nilai kerugian berjumlah RM300.  Susulan itu, IPD Lipis menggerakkan dua serbuan dan tangkapan di dua lokasi berlainan.  Dalam serbuan pertama Rabu lalu, seorang lelaki Melayu berusia 28 tahun ditahan di sebuah rumah di Taman Temerloh Jaya Indah, Temerloh, pada jam 9.30 malam, sementara serbuan kedua pula berjaya menahan seorang lelaki Melayu berusia 40 tahun, pada jam 8 pagi Khamis lalu, di sebuah surau di Kampung Chegar Perah, Kuala Lipis.  Hasil siasatan, suspek pertama mengaku terbabit dalam empat kes curi tabung masjid iaitu tiga di daerah Lipis dan satu di Temerloh, manakala suspek kedua mengaku terbabit dengan tiga kes curi tabung masjid, satu kes pecah rumah, satu kes pecah sekolah dan satu kes pecah tabika.  Antara barang rampasan ialah dua buah motosikal jenama Yamaha Y15ZR, sebuah pam racun, dan wang tunai berjumlah RM74.  Kes disiasat bawah Seksyen 380 Kanun Keseksaan.


Kadar tol BESRAYA dan LEKAS diturunkan mulai tengah malam ini

KUALA LUMPUR, 31 Disember- Semua pengguna Lebuhraya Sungai Besi (BESRAYA) dan Lebuhraya Kajang-Seremban (LEKAS).Menteri Kerja Raya, Datuk Seri Alexander Nanta Linggi mengumumkan, kadar tol bagi kedua-dua lebuh raya itu diturunkan mulai 12:01 minit tengah malam ini.

Dengan penurunan itu, kenderaan Kelas 1 yang melalui mana-mana plaza tol Lebuhraya BESRAYA akan membayar RM1.85 sen sehala.Manakala bagi pengguna yang menggunakan keseluruhan Lebuhraya LEKAS, membayar RM7.80 sehala.Berikut jadual penuh kadar tol baharu bagi semua kelas kenderaan untuk kedua-dua lebuh raya berkenaan. Sementara itu, Datuk Seri Alexander turut memaklumkan, penyusunan semula struktur dan kadar tol bagi kedua-dua lebuh raya itu membolehkan kerajaan menjimatkan peruntukan bayaran pampasan kira-kira RM1.978 bilion sepanjang tempoh konsesi.Peruntukan tersebut boleh disalur untuk keperluan asas lain bagi manfaat seluruh rakyat Malaysia.Jelas beliau lagi, usaha menurunkan kadar tol itu mendapat sokongan dan persetujuan syarikat konsesi bawah kendalian kumpulan IJM Corporation Berhad.Penurunan kadar tol bagi Lebuhraya BESRAYA dan LEKAS itu adalah bagi sepanjang tempoh konsesi berbanding kadar asal dalam Perjanjian Konsesi.


Program Genius Remaja, ajar remaja bergelar usahawan

KUALA LUMPUR, 31 Disember- Lebih ramai golongan muda diseru meneroka peluang dalam bidang keusahawanan dan perniagaan.Itu antara visi Program Genius Remaja yang menyasarkan pembangunan remaja berisiko terutamanya golongan remaja dari Program Perumahan Rakyat (PPR).Ia bagi memastikan mereka dapat meningkatkan taraf kualiti hidup mereka dengan memperkasa latihan dan kemahiran dalam bidang berkaitan perniagaan.Menurut perunding keusahawanan, Andi Nadzri, menjelaskan bahawa kaedah pembelajaran yang santai dan praktikal akan lebih menarik minat anak muda mendalami ilmu keusahawanan."Untuk program keusahawanan remaja ini, kita boleh lakukan dengan pelbagai cara. Cara utama yang kita akan pakai semestinya berbentuk santai dan seronok. Tidak seperti kaedah lama seperti ujian dan teori. Kita juga akan ajar peserta dengan aktiviti kemahiran praktikal yang mana ia akan lebih mudah difahami oleh pelajar ini," kata Andi ketika ditemu bual pemberita RTM di Angkasapuri.

Selain itu, ilmu keusahawanan perlu disemat dalam diri anak muda dengan lebih awal supaya dapat membuka minda mereka sebelum menceburi bidang ini sebagai satu kerjaya."Program ini kita buat khas untuk golongan remaja supaya perasaan nak jadi usahawan itu timbul dari sekarang bukan hanya selepas persekolahan.Dengan program ini, kita mahu mereka tahu asas bergelar usahawan, langkah awal dalam perniagaan dengan harapan mereka ini terbuka minda dan bersedia sebelum terjun ke dalam bidang keusahawanan sebagai satu kerjaya," tambah Profesor Sr. Dr. Norngainy Mohd Tawil, Pensyarah Universiti Kebangsaan Malaysia (UKM).

(Pensyarah Universiti Kebangsaan Malaysia (UKM), Profesor Sr. Dr. Norngainy Mohd Tawil)

Inisiatif dibawah Kementerian Pendidikan Malaysia (KPM) itu menyasarkan remaja berusia antara 13 hingga 19 tahun itu bertujuan memperkukuh pengetahuan asas keusahawanan dalam perniagaan melalui modul perniagaan yang diterapkan.Sejak diperkenal pada 2010, lebih 6,000 remaja telah mendapat pendedahan berkaitan keusahawanan menerusi program tersebut.


Persatuan Kumpulan Sejarah Malaya rasmi Batu Peringatan Pertempuran Kampar

PERAK, 31 Disember- Sempena Ulangtahun Pertempuran Kampar ke-81 dan memperingati sejarah perang dunia kedua.  Persatuan Kumpulan Sejarah Malaya merasmikan Batu Peringatan Pertempuran Kampar serta meletakkan kalungan bunga bertempat di Laman Sejarah SMK Kampar.

(Pengerusi Persatuan Kumpulan Sejarah Malaya, Shaharom Ahmad)

Pengerusinya Shaharom Ahmad berkata, Kampar antara 16 lokasi yang mempunyai nilai sejarah yang penting di Perak ketika zaman penjajahan British dan Jepun.  "Laman sejarah ini bukan setakat pada peminat sejarah. Dia juga membantu pelajar-pelajar sekolah ini untuk mengetahui tentang sejarah yang berlaku di Kampar waktu perang dunia kedua. "Kalau ikutkan memang bersesuaian lah tapak ini kita pilih untuk kami pasang papa tanda dan batu peringatan," katanya di sini.Manakala Guru Sejarah SMK Kampar, Nor Hisham Zulkiflee turut berharap , pelajar dapat pelajari sesuatu dengan kaedah yang lain dari yang lain."Kita berharap dengan adanya laman ini, pelajar yang ada di sekolah, kita boleh mempelajari sesuatu di luar bilik darjah dengan sukatan dan silibus yang baru dengan cara dan method yang lebih menarik," kata Guru Sejarah SMK Kampar, Nor Hisham ZulkifleePertempuran Kampar berlaku pada 30 Disember 1941 hingga 2 Januari 1942.


Ikan lumba-lumba cedera terdampar di pesisir pantai Air Papan, Mersing

MERSING, 31 Disember- Seekor ikan lumba-lumba ditemui terdampar dan cedera sebelum diselamatkan Petugas Menara Penyelamat Pantai Angkatan Pertahanan Awam (APM) di pesisir Pantai Air Papan, Mersing, Johor, 8:48 minit pagi tadi. Menerusi kenyataan Menara Penyelamat Pantai, Air Papan APM Daerah Mersing, mamalia dianggarkan seberat 30 kilogram itu cedera di bahagian ekor.

(Ikan lumba-lumba diselamatkan anggota APM Mersing / Foto FB APM Mersing)

Haiwan tersebut dijumpai 800 meter dari Menara Penyelamat Pantai APM, semasa petugas melakukan kerja sedang memasang bendera amaran merah di pesisir pantai. Petugas cuba melepaskan ikan tersebut di lokasi namun gagal, kerana air pasang dan ombak kuat. APM Mersing kemudian bertindak, menghubungi Pejabat Perikanan, yang telah mengambil mamalia tersebut, sebelum berjaya melepaskannya di Teluk Buih, Mersing, pukul 9:15 minit pagi. Sementara itu, Pejabat Perikanan Negeri Johor memaklumkan, kecederaan dialami anak ikan lumba – lumba tersebut, adalah tidak serius, dan selamat untuk dilepaskan ke laut. Kecederaan di ekor itu dipercayai berpunca, daripada pergeselan dengan batu akibat dibadai ombak. Ikan tersebut juga dipercayai terpisah dengan ibunya.


Lelaki lari daripada pengawasan polis ditemui mati

IPOH, 31 Disember- Mayat penganggur yang ditemui meninggal dunia di hadapan sebuah rumah di Taman Klebang Putra, Chemor malam tadi dipercayai mangsa langgar lari.Bagaimanapun, Ketua Polis Perak, Datuk Seri Mohd Yusri Hassan Basri berkata siasatan lanjut akan dilakukan bagi mengesahkan punca kematian mangsa.Jelas beliau, semakan mendapati, lelaki berusia 37 tahun itu telah melarikan diri daripada pengawasan polis di Parit Buntar.Hasil pemeriksaan, mangsa dipercayai mendiami rumah teres satu tingkat berkenaan bersama isterinya."Adik ipar kepada mangsa memberitahu, ketika kejadian, terdapat seseorang mengetuk pintu rumah.Sebaik pintu rumah dibuka beliau ternampak sebuah motosikal tidak dikenali telah bergerak pergi dari tempat kejadian," katanya.

(Polis mengangkat mayat mangsa yang ditemui mati dihadapan sebuah rumah di sini)

Mangsa kemudian ditemui dalam keadaan terlantar dan tercungap-cungap di hadapan rumah.Pemeriksaan awal mendapati, terdapat kesan kecederaan pada telinga kanan, tangan kiri, kaki kiri, kaki kanan dan badan.Bedah siasat akan dilakukan hari ini di Hospital Raja Permaisuri Bainun bagi mengenal pasti punca kematian.


Golongan belia perlu kuasai teknologi terkini, elak ketinggalan

KUALA LUMPUR, 31 Disember- Menjelang tahun 2023, golongan belia perlu melengkapkan diri dengan penguasaan teknologi yang serba canggih dan terkini.Ia bertujuan bagi mempersiapkan diri dengan kelebihan dan kemahiran dalam mendepani cabaran alam pekerjaan, ketika banyak negara mula beralih ke arah aspek digitalisasi.Dekan Fakulti Pendidikan dan Sains Sosial UNISEL, Profesor Madya Dr. Astri Yulia menyatakan ia akan kemahiran mengendali Teknologi Kecerdasan Buatan atau lebih dikenali sebagai 'Artificial Intelligence' (AI) yang amat popular ketika ini merupakan satu nilai tambah."Azam untuk tahun baharu ini adalah golongan belia perlu mempelajari sesuatu yang baharu, untuk menambah kemahiran dan kelebihan diri dalam teknologi. Teknologi sangat pesat membangun.Ia amat penting kerana kita kini berhadapan dengan teknologi yang serba canggih dan terkini seperti Teknologi Kecerdasan Buatan atau lebih dikenali sebagai 'Artificial Intelligence' (AI). Jika tidak, kita akan sukar untuk bersaing sekali gus menyebabkan kita ketinggalan," kata Dr. Astri Yulia kepada pemberita RTM selepas menjadi tetamu pada rancangan Selamat Pagi Malaysia, di sini.Menurutnya, penggunaan teknologi AI kini mempunyai sumbangan penting dalam menyelesaikan kerja-kerja yang kompleks bagi menjimatkan masa dan tenaga manusia.Justeru, beliau menekankan adalah wajar bagi golongan itu bertindak segera untuk meningkatkan kemahiran atau dilatih agar lebih cekap, berpengetahuan serta mahir dalam aspek berteraskan data agar kekal relevan.


Pulau Pinang sambung taja perkhidmatan feri percuma selama 6 bulan

GEORGE TOWN, 31 Disember- Kerajaan Negeri Pulau Pinang menyambung penajaan program feri percuma selama enam bulan pada tahun depan iaitu bermula esok hingga 30 Jun 2023 membabitkan perbelanjaan sebanyak RM468,000.Pengerusi Infrastruktur dan Pengangkutan Pulau Pinang, Zairil Khir Johari berkata perkara itu adalah seiring dengan lanjutan pembiayaan Pas Mutiara oleh kerajaan negeri yang telah diumumkan baru-baru ini."Ini sekali gus bermaksud bahawa sekali lagi, jaringan pengangkutan awam di Pulau Pinang baik pengangkutan air atau darat adalah percuma bagi semua warganegara Malaysia."Pembiayaan tambang feri kepada penumpang pejalan kaki ini melibatkan peruntukan RM78,000 sebulan dengan jumlah tiket sebanyak 65,000 tiket sebulan,'' katanya dalam kenyataan hari ini.Katanya program yang mula dilancarkan sejak 1 Julai 2021 ini telah mendapat sambutan hangat daripada warga Pulau Pinang dengan jumlah penumpang (ridership)  menunjukkan momentum yang semakin meningkat, lebih-lebih lagi apabila negara memasuki fasa endemik COVID-19.Zairil berkata menerusi penajaan itu ia membolehkan penumpang pejalan kaki warganegara Malaysia layak untuk menikmati perkhidmatan feri Pulau Pinang secara percuma pada setiap hari dan setiap masa.Katanya penumpang hanya perlu membawa MyKad yang telah didaftarkan terlebih dahulu di kaunter tiket dan tap di peranti pengimbas MyKad yang disediakan oleh pihak Penang Port Sdn Bhd (PPSB) untuk penyeberangan percuma sebelum menaiki feri."Kerajaan negeri berharap dengan adanya pembiayaan tambang feri itu ia dapat sedikit sebanyak membantu mengurangkan kos perjalanan warga Pulau Pinang  yang berulang-alik menggunakan pengangkutan awam," katanya.Menurutnya usaha yang dijalankan oleh kerajaan negeri itu juga diharap dapat menjadi pemangkin untuk orang ramai menggunakan pengangkutan awam sebagai salah satu mod pengangkutan.- BERNAMA


3,000 penonton meriahkan Konsert 25 Tahun Simfoni Kesyukuran Rabbani

JOHOR BAHRU, 31 Disember- Kira-kira 3,000 penonton hadir memeriahkan Konsert 25 Tahun Simfoni Kesyukuran Rabbani yang berlangsung di Stadium Tertutup Majlis Bandaraya Pasir Gudang, malam tadi.Penganjuran konsert berkenaan bagi menghargai sokongan peminat sempena 25 tahun Rabbani dalam industri muzik.Konsert yang berlangsung lebih dua jam itu terbahagi kepada lima segmen dengan menampilkan lagu-lagu popular Rabbani seperti 'Pergi Tak Kembali', 'Intifada' dan 'Assalamualaikum'. Jurucakap kumpulan itu, Azadan Abdul Aziz berkata, Rabbani turut menyelitkan segmen khas bagi mengenang salah seorang ahli kumpulan iaitu Allahyarham Ustaz Asri yang meninggal dunia pada tahun 2009."Syukur, sokongan semua tak berganjak, momentum dari segmen ke segmen mereka hayati.Ada bahagian yang rancak, ada yang sedih, ada yang bersifat ketenangan dan sebagainya, kami dapat rasa 'mood' mereka dan terbawa-bawa dalam persembahan kami," katanya ketika ditemui selepas konsert berkenaan.

Beberapa artis jemputan turut menyerikan konsert tersebut antaranya Hijjaz, Dakmie dan persembahan daripada kumpulan anak-anak ahli Rabbani sendiri yang dikenali sebagai Aeydan. Konsert 25 Tahun Simfoni Kesyukuran Rabbani dianjurkan kerajaan Johor menerusi Yayasan Warisan Johor dengan kerjasama Rabbani Empire Resources.Sementara RTM dan Johorfm bertindak sebagai rakan sinergi konsert tersebut. .


Pesta Bunga Melaka 2022 diangkat sebagai acara tahunan

AYER KEROH, 31 Disember- Pesta Bunga Melaka 2022 dimasukkan ke dalam kalendar pelancongan Melaka dan menjadi acara tahunan negeri berkenaan.  Exco Pelancongan, Kebudayaan dan Warisan negeri, Datuk Muhamad Jailani Khamis berkata ia berikutan sambutan yang menggalakkan daripada pengunjung yang hadir sepanjang tiga hari program tersebut.  Katanya, pesta berkonsepkan ‘Pesona Warna Menggamit Dunia’ yang menghimpunkan pelbagai variasi warna mengikut komponen ditetapkan selain mempunyai elemen alam semula jadi yang mempunyai keunikannya tersendiri.  Antara komponen utama Pesta Bunga Melaka 2022 termasuklah pameran, dekorasi hiasan bunga dan hiasan bunga terapung.  "Insya-Allah,kita akan jadikan ia sebagai acara tahunan. Mungkin kita akan pelbagaikan lagi untuk bagi tambah menarik sekali gus dapat tarik lebih ramai orang untuk turut hadir ke pesta bunga ini.Saya akan pastikan ada berinovasi dan kita akan mengikut keadaan zaman dan citarasa terkini," kata Jailani kepada pemberita RTM dalam sidang media selepas Majlis Perasmian Pesta Bunga Melaka 2022 di Taman Seribu Bunga, di sini.  Perasmian tersebut disempurnakan oleh Tuan Yang Di-Pertua Negeri Melaka, Tun Seri Setia Mohd Ali Rustam.


Melaka had kemasukan pelancong dari China

AYER KEROH, 31 Disember- Kerajaan Negeri Melaka akan menghadkan kemasukah pelancong dari Negara China sebagai langkah berjaga-jaga susulan peningkat mendadak kes COVID-19 di negara itu. Exco Pelancongan, Kebudayaan dan Warisan negeri, Datuk Muhamad Jailani Khamis berkata, pihaknya memandang serius isu keselataman dan kesihatan rakyat.

(Exco Pelancongan, Kebudayaan dan Warisan negeri, Datuk Muhamad Jailani Khamis)

Katanya, pihaknya akan mengadakan perbincangan dengan Kementerian Pelancongan Seni dan Budaya (MOTAC) bagi memastikan usaha pencegahan dalam penerimaan pelancong China dapat diteliti.   “Dan kita berpendapat kita kena mengambil langkah berjaga-jaga supaya sekiranya kita tidak merasa keadaan selamat mungkin kita akan had kan pemeriksaan ataupun hadkan jumlah kemasukan itu.

"Paling tidak pun kita akan buat saringan di peringkat negeri China sendiri sebelum kemasukan mereka kat sini tetapi memang kita alu-alukan para pengunjung cuma keadaan ini kita kena kawal dan Insya-Allah saya akan selaraskan ia dengan kementerian pelancongan,” katanya selepas Majlis Perasmian Pesta Bunga Melaka 2022 di Taman Seribu Bunga, di sini.


Program Malam Cinta Rasul Melaka terima sambutan menggalakkan

AYER KEROH, 31 Disember- Lebih 80,000 pengunjung membanjiri Dataran Sejarah, Ayer Keroh malam tadi bagi program Malam Cinta Rasul, Melaka Serambi Madinah.Program yang diadakan bersempena ketibaan tahun baharu 2023 itu merupakan anjuran Perbandaran Hang Tuah Jaya sempena Sambutan Ulang Tahun Hari ke-13 Pihak Berkuasa tempatan (PBT) itu.Majlis yang turut Yang Di-Pertua Negeri Melaka, Tun Seri Setia Mohd Ali Mohd Rustam dan Ketua Menteri Datuk Seri Sulaiman Md Ali bermula seawal pukul 5.00 petang dan dibanjiri umat Islam tanpa mengira umur dan latar belakang. Orang ramai kemudian menunaikan solat Maghrib berjemaah di padang dataran tersebut yang diimamkan, Sheikh Abdul Karim Al-Makki. Ia kemudiannya diikuti dengan Zikir Munajat bersama jemaah dan penceramah yang hadir. Majlis tersebut diakhiri dengan Mahallul Qiyam dan doa khatam.

(Program tersebut turut dihadiri Tuan Yang Di-Pertua Negeri, Tun Seri Setia MohdAli Mohd Rustam/ FB KM)


KPM perkukuh program KEDAP, tangani keciciran anak orang asli

KUALA LUMPUR, 31 Disember- Kementerian Pendidikan (KPM) akan memperkukuh pelaksanaan inisiatif Kelas Dewasa Ibu Bapa Orang Asli dan Penan (KEDAP) sebagai usaha berterusan menangani masalah keciciran pendidikan anak Orang Asli.Menteri berkenaan Fadhlina Sidek berkata program KEDAP sudah lama dilaksanakan KPM yang menyediakan kelas pendidikan kepada ibu bapa masyarakat Orang Asli untuk membantu pembelajaran anak-anak di rumah selepas waktu sekolah.

(Menteri Pendidikan, Fadhlina Sidek / Foto Bernama)

Katanya, usaha itu membantu meningkatkan penguasaan kemahiran 3M iaitu membaca, menulis dan mengira dalam kalangan komuniti itu khususnya pelajar.“Penyertaan ibu bapa menerusi KEDAP amat menakjubkan, malah kehadiran mereka ke kelas juga penuh. Keadaan ini akan membantu mengurangkan kesenjangan keupayaan murid Orang Asli dengan pelajar biasa.“Pelaksanaannya akan diperkukuhkan lagi dari segi menarik minat lebih ramai ibu bapa menyertai kelas KEDAP,” katanya.Inisiatif KEDAP diperkenalkan KPM pada 2008 bertujuan mengurangkan kadar buta huruf dalam kalangan masyarakat Orang Asli dan Penan di seluruh Malaysia.Laporan khas bersiri Bernama baru-baru ini mendedahkan masalah keciciran pendidikan anak-anak masyarakat Orang Asli yang berpunca daripada taraf hidup daif di pedalaman, kekurangan infrastuktur pendidikan dan kemudahan logistik yang sempurna.Menurut Fadhlina, pendidikan melibatkan Orang Asli sentiasa menjadi tumpuan KPM sebelum dan selepas pandemik dan ia dilaksanakan secara berterusan.Beliau berkata pelbagai langkah intervensi dilakukan kementerian itu agar komuniti berkenaan tidak keciciran termasuk menjalinkan hubungan kerjsama erat  dengan Jabatan Kemajuan Orang Asli (JAKOA) bagi menguruskan kebajikan masyarakat itu.“Soal infrastruktur serta kemudahan pembelajaran di sekolah Orang Asli serta sekolah daif di seluruh negara terutama di pedalaman Sabah dan Sarawak turut menjadi tumpuan KPM untuk ditambah baik,” katanya.Sementara itu dalam perkembagan lain, Fadhlina berkata pengumuman 15 ahli Majlis Penasihat Pendidikan Kebangsaan (MPPK) dijangka dibuat pada pertengahan Januari ini.Beliau berkata fokus utama MPPK ialah meneliti isu beban tugas yang ditanggung guru termasuk tugasan pengkeranian yang menjadi isu kritikal dalam kalangan pendidik di negara ini.Selain itu katanya, MPPK juga berfungsi untuk menyumbang idea dan pandangan kepada KPM dalam merangka dan menambah baik hala tuju pendidikan negara.“Isu guru terbeban dengan tugas selain tugas hakiki mereka, soal kebajikan menjadi keutamaan untuk KPM tangani,” katanya.Sebelum ini, Fadhlina mengumumkan MPPK diaktifkan semula seperti yang termaktub di bawah Akta Pendidikan 1996, bagi menyumbang idea dan pandangan dalam merangka serta menambah baik hala tuju pendidikan negaraBeliau berkata keanggotaan MPPK terdiri daripada pihak berkepentingan dalam bidang pendidikan seperti aktivis, guru, bekas guru dan ahli akademik.- BERNAMA


212 premis TABIKA KEMAS terjejas banjir

JERTEH, 31 Disember- Sebanyak 212 premis Taman Bimbingan Kanak-Kanak (TABIKA) Jabatan Kemajuan Masyarakat (KEMAS) terjejas susulan banjir sejak 18 Disember lalu.Ketua Pengarah KEMAS, Ahmad Kamal Idris Mohd Nawawi berkata jumlah tersebut melibatkan 100 premis di Terengganu manakala selebihnya di Pahang dan Kelantan.Bagaimanapun menurut Ahmad Kamal Idris, kesemua premis terlibat akan dibuka seperti biasa bermula sesi Januari ini."Premis berkenaan tidak mengalami kerosakan struktur bangunan yang serius dan hanya membabitkan perabot, peralatan dan buku-buku di dalam premis," katanya ketika ditemui pemberita di sini.

(Bagaimanapun menurut Ahmad Kamal Idris, kesemua premis terlibat akan dibuka seperti biasa bermula sesi Januari ini)

KEMAS juga sedang mengenal pasti nilai keseluruhan kerosakan dan usaha memperbaiki serta menggantikan kemudahan peralatan baharu akan diusahakan segera bagi keselesaan anak-anak dan kakitangan.Jelasnya lagi, selain premis tersebut, 694 kakitangan KEMAS turut terjejas bencana itu di tiga negeri berkenaan.


Waktu perkhidmatan LRT, MRT dan Monorel  dilanjutkan hari ini

KUALA LUMPUR, 31 Disember- Operasi beberapa stesen Transit Aliran Ringan (LRT) dan Transit Aliran Massa (MRT) dan Monorel akan dilanjutkan tengah malam ini hingga pukul 1.00 pagi.Rapid KL menerusi hantaran di media sosial berkata ia bagi memenuhi keperluan orang ramai pada malam Tahun Baharu 2023.Pengguna diminta menggunakan kad Touch N Go dan memastikan baki kad mencukupi untuk kelancaran perjalanan."Stesen terlibat bagi laluan LRT Ampang atau Sri Petaling ialah stesen Masjid Jamek, Maluri, IOI Puchong dan PWTC. Bagi laluan LRT Kelana Jaya, melibatkan stesen KLCC dan Masjid Jamek. Laluan MRT Kajang pula, melibatkan stesen Bukit Bintang dan Maluri. Manakala bagi laluan KL Monorel, hanya di stesen Bukit Bintang," katanya.

Katanya, stesen lain akan ditutup seperti biasa, namun penumpang masih boleh keluar dari stesen tersebut.


Kes lemas di Bali, Kementerian Luar Negeri mudahkan urusan bawa pulang mayat

PUTRAJAYA, 31 Disember- Mayat seorang pelancong Malaysia yang lemas di Bali, Indonesia tiba di Lapangan Terbang Antarabangsa Kuala Lumpur (KLIA) pada pukul 10.15 malam tadi dengan pesawat MH852.Menurut Wisma Putra, Kementerian Luar Negeri (KLN) melalui Kedutaan Besar Malaysia di Jakarta telah memberikan bantuan konsular sewajarnya untuk memudahkan pengurusan mayat.Ini termasuk penyelarasan dengan Pihak Berkuasa Tempatan bagi membolehkan mayat dibawa pulang dengan segera."KLN merakamkan ucapan takziah kepada keluarga mendiang dan berharap agar keluarga mangsa tabah dalam mengharungi masa-masa sukar ini," katanya menerusi kenyataan.

Terdahulu, mangsa hilang pada pukul 2.50 petang (27 Disember) ketika cuba menyelamatkan dua orang pelancong asing yang hampir lemas di Pulau Nusa Penida Diamond Beach, Bali sebelum dihanyutkan arus deras.Mangsa ditemukan meninggal dunia kerana lemas di pulau berkenaan pada 28 Disember.


Peluncur udara maut terhempas di cerun konkrit

KOTA KINABALU, 31 Disember - Seorang peluncur udara maut setelah terhempas ke cerun konkrit di dalam kawasan pembinaan lebuh raya Pan Borneo di Manggatal di sini kira-kira pukul 2.00 petang semalam. Lelaki berusia 26 tahun itu difahamkan sempat menurunkan penumpang di kawasan berhampiran, namun kemudian diterbangkan oleh angin kuat sebelum terhempas dan maut di tempat kejadian.Pemangku Ketua Polis Daerah Kota Kinabalu Supt Kalsom Idris ketika dihubungi mengesahkan kemalangan itu yang masih dalam siasatan pihak polis.

Beliau berkata mayat mangsa telah dibawa ke Hospital Queen Elizabeth I dan kes pada masa ini diklasifikasikan sebagai mati mengejut.- BERNAMA


Sabah wajibkan ujian COVID-19 untuk pengembara dari China

KOTA KINABALU, 31 Disember- Semua pengembara dari China yang ingin masuk ke Sabah wajib menunjukkan keputusan negatif COVID-19, berkuat kuasa, esok, kata Menteri Kerajaan Tempatan dan Perumahan negeri, Datuk Seri Masidi Manjun.Jurucakap perkembangan harian COVID-19 Sabah itu berkata semua pengunjung dari China perlu mempunyai keputusan negatif dalam ujian sebelum berlepas (Predeparture Test) dalam tempoh 48 jam sebelum dibenarkan masuk ke negeri itu.“Keputusan ini telah dibuat Kerajaan Sabah,” katanya menerusi kenyataan di sini, malam tadi.

Sementara itu, beliau berkata sebanyak 15 kes baharu positif COVID-19 dilaporkan di Sabah semalam iaitu bertambah enam kes direkodkan daripada 1,228 sampel ujian berbanding 1,251 ujian kelmarin.- BERNAMA


Polis tumpaskan Geng Harrier Putih

SERDANG, 31 Disember- 'Geng Harrier Putih' yang bergiat aktif dalam sindiket curi kenderaan di sekitar Lembah Klang, berjaya ditahan.Penahanan empat suspek berkenaan hasil risikan dan maklumat Polis Diraja Malaysia (PDRM) bahagian Siasatan Jenayah Ibu Pejabat Polis Daerah (IPD) Serdang.Ketua Polis Daerah Serdang, Asisten Komisioner A.A. Anbalagan berkata suspek berumur dalam lingkungan 41 hingga 59 tahun mempunyai rekod jenayah lampau berkaitan kesalahan jenayah dan penyalahgunaan dadah.Hasil soal siasat berjaya menemukan sebuah kenderaan yang dicuri dan peralatan yang digunakan untuk kegiatan jenayah tersebut."Modus operandi dijalankan dengan mensasarkan pelbagai jenis kenderaan atas permintaan pembeli yang merupakan bengkel-bengkel yang membaiki kenderaan. Suspek akan memilih dan mencuri kenderaan yang diletakkan di luar kawasan perumahan, Transit Aliran Ringan (LRT) dan Transit Aliran Massa (MRT) pada waktu siang. Penyerang yang menaiki kenderaan jenis Toyota Harrier berwarna putih akan mencuri kenderaan yang telah disasarkan," katanya dalam sidang media di IPD Serdang, di sini.

(Hasil soal siasat berjaya menemukan sebuah kenderaan yang dicuri dan peralatan yang digunakan untuk kegiatan jenayah tersebut)

Terdahulu, seorang mangsa telah kerugian hampir RM33,000 akibat kejadian tersebut.


KKD siasat dakwaan kebocoran data melibatkan Maybank, Astro, SPR

PUTRAJAYA, 30 Disember- Kementerian Komunikasi dan Digital (KKD) memandang serius dakwaan kebocoran data yang dibuat sebuah laman sesawang pada 25 Disember 2022 lalu.Kebocoran data tersebut didakwa melibatkan pihak Maybank, Astro dan Suruhanjaya Pilihan Raya Malaysia (SPR).Menteri Komunikasi dan Digital, Fahmi Fadzil berkata Jabatan Perlindungan Data Peribadi (JPDP) dengan kerjasama CyberSecurity Malaysia (CSM) sedang mendapatkan maklum balas daripada Maybank dan Astro. Menerusi kenyataan beliau memaklumkan bahawa siasatan awal ke atas maklumat nombor akaun Maybank yang dipaparkan dalam laman sesawang berkenaan mendapati bahawa akaun-akaun berkenaan adalah tidak sah atau tidak wujud kerana transaksi tidak boleh dilakukan melalui nombor akaun tersebut.

(Menteri Komunikasi dan Digital, Fahmi Fadzil/BERNAMA)

"Siasatan awal juga mendapati terdapat potensi data yang didakwa bocor adalah merujuk kepada satu insiden kebocoran yang berlaku pada tahun 2018. "Walau bagaimanapun, pengesahan rasmi daripada pihak berkaitan adalah diperlukan untuk tujuan siasatan terperinci di bawah Akta Perlindungan Data Peribadi 2010 [Akta 709]", katanya."Manakala siasatan mengenai kebocoran data SPR dalam laman sesawang berkenaan akan diserahkan kepada Agensi Keselamatan Siber Negara (NACSA) untuk tindakan selanjutnya memandangkan ia adalah di luar bidang kuasa Akta 709.Beliau berkata notis sekatan juga telah dikemukakan kepada Suruhanjaya Komunikasi dan Multimedia Malaysia (SKMM) bagi tujuan menghalang orang awam mengakses laman sesawang tersebut."Saya ingin mengingatkan semua Pengguna Data agar sentiasa memastikan tahap keselamatan siber berada pada paras yang baik dan sentiasa mematuhi prinsip dan standard perlindungan data peribadi selaras dengan Akta 709", katanya.


Agong santuni 150 asnaf di Kuala Lipis

KUALA LIPIS, 30 Disember - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah hari ini berkenan menyantuni dan mengurniakan sumbangan peribadi kepada 150 asnaf di Kuala Lipis, Pahang. Selain sumbangan peribadi, Baginda turut berkenan mengurniakan sumbangan berbentuk barangan keperluan harian daripada Majlis Ugama Islam serta Adat Resam Melayu Pahang (MUIP) kepada asnaf terbabit.

Majlis pengurniaan diadakan di pekarangan Masjid Sultan Mahmud, Kuala Lipis, yang turut dihadiri Menteri Besar Pahang, Datuk Seri Wan Rosdy Wan Ismail dan Setiausaha Kerajaan Negeri, Datuk Seri Dr Sallehudin Ishak. Sebelum majlis tersebut, Baginda telah berkenan menunaikan solat Jumaat di masjid tersebut dan meluangkan masa bertanya khabar serta beramah mesra dengan para jemaah yang hadir.


Kerja pembaikan infrastruktur rosak akibat banjir di Terengganu disegerakan

KUALA TERENGGANU, 30 Disember- Kerja pembaikan infrastruktur yang rosak akibat banjir di Terengganu akan disegerakan.  Tumpuan diberi kepada kerja membaiki jalan, saliran, kemudahan awam dan rumah ibadah.  Timbalan Setiausaha Kerajaan Negeri (Pembangunan), Datuk Tun Ahmad Faisal Tun Abdul Razak berkata nilaian kerosakan bagaimanapun belum dimuktamadkan memandangkan hanya sebahagian laporan kerosakan infrastruktur diterima sejak banjir besar minggu lalu.  Paling banyak kerosakan dilaporkan di Hulu Terengganu, Setiu, Besut dan Kemaman melibatkan jutaan ringgit.  "Peruntukan sebagaimana yang diluluskan dalam Bajet 2023. Jika tidak cukup kita akan mohon dengan kerajaan negeri melibatkan juataan juga untuk baiki infrastruktur. Tapi kita akan korban beberapa projek yang akan dibina. Tapi jika perlu kita akan mohon peruntukan tamabahan," kata Tun Ahmad Faisal kepada media di sini.Beliau yang juga Pengarah Unit Perancang Ekonomi negeri berkata nilai kerosakan akibat banjir kali ini dijangka lebih rendah berbanding sebelumnya.

(Datuk Tun Ahmad Faisal kerja pembaikian infrastruktur rosak akibat banjir di Terengganu akan disegerakan)


Penggantian dokumen pengenalan diri terlibat banjir, JPN guna sistem pengecaman cap jari

TUMPAT, 30 Disember - Jabatan Pendaftaran Negara (JPN) tidak bimbang jika ada pihak yang menyamar menjadi penduduk terjejas banjir untuk mendapatkan penggantian dokumen pengenalan diri.  Jelas Ketua Pengarah JPN, Datuk Ruslin Jusoh, hal ini kerana pihaknya mempunyai sistem pengecaman melalui cap jari.  Beliau berkata JPN akan melakukan semakan menerusi cap jari sama ada orang ramai yang datang untuk menggantikan dokumen pengenalan diri terlibat dengan banjir atau tidak.  Katanya, pihaknya mempunyai rekod rakyat Malaysia yang pernah memegang dokumen JPN.  Pihak JPN mempunyai pengalaman dalam menguruskan dokumen pengenalan diri yang membabitkan kes banjir.

(Ketua Pengarah JPN, Datuk Ruslin Jusoh ditemu bual media selepas Majlis Penyerahan Bantuan Banjir JPN negeri Kelantan di Tumpat)

"Itu soalan yang ditanya oleh banyak pihak kalau tiada laporan polis, tiada dokumen sokongan, mereka ini datang tempat kita sebenarnya kita ada satu sistem pengecaman melalui cap jari, setiap pemohon datang pada kita, saya hilang IC (kad pengenalan) sebagai contoh, saya duduk di daerah Tumpat dan sebagainya, rumah saya banjir, kita akan minta, kita akan ambil pengecaman cap jari, jadi dalam sistem kita dah ada semua, jadi kepada sesiapa yang pernah memegang dokumen JPN, rekod dia ada bersama JPN," kata beliau kepada media selepas Majlis Penyerahan Bantuan Banjir JPN negeri Kelantan, di sini hari ini.  Dalam perkembangan berkaitan, Ruslin berkata jumlah permohonan penggantian dokumen pengenalan diri bagi penduduk terjejas banjir semakin berkurangan pada setiap tahun.  Faktor ini berlaku disebabkan tahap kesedaran mereka yang semakin meningkat dan menyedari kepentingan dokumen pengenalan diri.


Perdana Menteri diperkenan menghadap Sultan Johor

KUALA LUMPUR, 30 Disember- Perdana Menteri, Datuk Seri Anwar Ibrahim diperkenan menghadap Sultan Johor, Sultan Ibrahim Sultan Iskandar di Istana Bukit Serene, Johor Bahru pagi tadi.Menerusi perkongsian di media sosial, Datuk Seri Anwar berkata, sesi menghadap selama hampir sejam itu bersempena lawatan kerja beliau ke Johor Bahru.

(Perdana Menteri, Datuk Seri Anwar Ibrahim diperkenan menghadap Sultan Johor, Sultan Ibrahim Sultan Iskandar di Istana Bukit Serene/FB PM)

Dalam sesi menghadap tersebut, Perdana Menteri telah memberikan penjelasan berkaitan pembangunan negara serta negeri Johor Darul Ta'zim.Perdana Menteri turut mendoakan semoga Duli Tuanku serta seluruh Kerabat Diraja sentiasa dilimpahi rahmat dan hidayah-Nya serta berada dalam keadaan sihat, sejahtera dan penuh kedaulatan.Berangkat sama, Tunku Mahkota Johor, Mejar Jeneral Tunku Ismail Ibni Sultan Ibrahim.


Struktur baharu perakuan pengendali radio amatur berkuat kuasa Januari tahun depan

PUTRAJAYA, 30 Disember - Suruhanjaya Komunikasi dan Multimedia Malaysia (SKMM) akan memperkenalkan perubahan kepada struktur operasi radio amatur berkuat kuasa 1 Januari depan.Ini bagi memastikan pensijilan di Malaysia selaras dengan amalan di negara lain.SKMM berkata, perubahan itu termasuk format peperiksaan, sukatan pelajaran peperiksaan, syarat kelayakan menduduki peperiksaan dan pengenalan Kelas C.

“Ini juga melibatkan peperiksaan Kod Morse untuk menaik taraf kepada Kelas A yang digantikan dengan peperiksaan aneka pilihan berkomputer dan penggunaan had kuasa frekuensi dan pancaran bagi setiap kelas.“Perubahan kepada struktur pensijilan bagi pengendali radio amatur adalah selaras dengan pindaan kepada Peraturan Komunikasi dan Multimedia (Standard Teknikal) 2000 iaitu bagi peruntukan berkaitan radio amatur,” kata SKMM menerusi kenyataan.Tambah SKMM, perubahan itu juga bertujuan menggalakkan minat pelajar dalam bidang Sains, Teknologi, Kejuruteraan dan Matematik (STEM) melalui radio amatur yang akan membawa kepada kebangkitan pengendali radio amatur yang boleh membantu semasa bencana.Orang ramai dinasihatkan merujuk kepada Garis Panduan Amalan Global Radio Amatur, Perkhidmatan di Malaysia (Edisi Ke-3) untuk maklumat lanjut berhubung struktur baharu itu.SKMM juga mengumumkan bahawa ia telah menerbitkan Buku Panduan di Radio Amatur (Edisi Pertama) sebagai rujukan tambahan kepada mereka yang berminat untuk menduduki peperiksaan radio amatur."Bank soalan turut diwujudkan SKMM untuk ketiga-tiga kelas radio amatur bagi memberi pendedahan kepada orang ramai tentang contoh soalan peperiksaan serta membantu calon membuat persediaan awal," kata SKMM.Ketiga-tiga dokumen itu boleh didapati di laman sesawang rasmi SKMM di https://mcmc.gov.my/en/amateur-radio-operatorcertification.Pertanyaan lanjut berhubung permohonan menduduki peperiksaan radio amatur boleh diemel ke This email address is being protected from spambots. You need JavaScript enabled to view it..


Pelaksanaan klinik virtual akan diperluas ke 370 buah klinik dan hospital tahun hadapan

KUALA LUMPUR, 30 Disember - Pelaksanaan klinik virtual dijangka akan diperluas kepada 370 buah klinik dan hospital tahun hadapan. Ini berikutan sambutan positif sejak ianya dilaksanakan pada tahun 2019.Timbalan Pengarah Bahagian Pembangunan Kesihatan Keluarga Kementerian Kesihatan, Dr Mastura Ismail berkata klinik virtual merupakan inisiatif mengurangkan kesesakan di klinik dan hospital kerajaan susulan penularan COVID-19.

Katanya, pesakit akan dikenal pasti terlebih dahulu dari kumpulan sasar yang sesuai."Antara perkhidmatan yang ditawarkan kepada pesakit kronik yang telah stabil seperrti pesakit diabetes, darah tinggi atau mungkin masalah kesihatan yang ringan yang mana mereka ini telah datang ke klinik kesihatan dan diberikan pemeriksaan dan rawatan susulan."Mereka yang stabil ini dengan kebenaran pesakit kita boleh tawarkan dia punya pemeriksaan susulan itu secara virtual. Juga boleh diberikan kepada mereka yang review ujian darah mereka, sinar-x mereka atau pesakit yang perlu diberikan pendidikan kesihatan," katanya ketika ditemui pemberita selepas menjadi tetamu dalam rancangan Selamat Pagi Malaysia di Angkasapuri.Tambah Dr. Mastura, tiada caj yang dikenakan ke atas pesakit yang menggunakan perkhidmatan klinik virtual tersebut.


KUANTAN, 30 Disember- 1,323 ketua isi rumah (KIR) penduduk terjejas banjir tahun lalu yang telah berdaftar, diminta segera menuntut Bantuan Barang Keperluan Asas (BBKA) dan Baik Pulih Rumah (BPR) di Kompleks Majlis Bandaraya Kuantan (MBK).  Datuk Bandar, Datuk Hamdan Hussin berkata, mereka terdiri daripada 705 penerima BBKA dan 618 penerima BPR.  Menurutnya, Pejabat Pembangunan Negeri Pahang hari ini telah bersetuju melanjutkan tarikh tuntutan sehingga penghujung Februari 2023, berbanding jadual awal pada hari esok.  "Saya harap pihak-pihak yang ada menerima mesej daripada kami, surat yang telah hantar 3-4 kali harap dapat hadir ke bandar raya untuk membuat tuntutan. Selepas daripada tarikh tersebut kami akan kembalikan kepada pihak pejabat pembangunan negeri," kata Hamdan ketika ditemui selepas Majlis Penutupan Program Khalifah Muda Masjid Tepian Putra, di sini.Program tiga hari yang diadakan sebagai pengisian musim cuti persekolah itu, disertai 170 peserta berusia 7 hingga 15 tahun. Berdasarkan rekod dikeluarkan Pusat Kawalan Operasi Bencana (PKOB) negeri, seramai 23,857 penerima BBKA dan 1,611 penerima BPR telah berdaftar. Dalam pada itu, beliau yang juga pengerusi masjid berkenaan berkata pihaknya dalam usaha menjadikan rumah ibadah itu berlandaskan konsep lestari dalam tempoh 6 bulan.  “Kita tahu kadang-kadang masjid ini juga menyumbang kepada sisa-sisa makanan dan juga memerlukan keceriaan jadi daripada situ kita mungkin lahirkan baja kompos."Pada masa sama kita tahu negara kita ni negara khatulistiwa punya banyak hujan jadi mungkin dengan sistem yang kita gunakan boleh menjimatkan penggunaan air pada masa hadapan, begitu juga dengan elektrik kita mampu menjimatkan kalau kita guna bahan yang lebih menjimatkan tenaga," katanya lagi. Dengan bantuan pihak berkepakaran, selain menjalin kerjasama dengan Jabatan Agama Islam Pahang (JAIP) dan Majlis Ugama Islam dan Adat Resam Melayu Pahang (MUIP), beliau berharap inisiatif itu dapat direalisasikan malah menjadi panduan kepada masjid lain.

(Datuk Hamdan berkata Penduduk terjejas banjir di Kuantan diminta segera tuntut bantuan kerajaan)


Kerani mengaku tidak bersalah beri pinjaman tanpa lesen bernilai RM158,000

KUALA LUMPUR, 30 Disember- Seorang kerani mengaku tidak bersalah di Mahkamah Sesyen di sini atas pertuduhan memberi pinjaman wang tanpa lesen bernilai RM158,000.Yap Chee Siang membuat pengakuan itu di hadapan hakim, M. Bakri Abd Majid, selepas pertuduhan dibacakan terhadapnyaMengikut pertuduhan, Chee Siang didakwa melakukan kesalahan itu pada 1 April 2021 sehingga 19 September 2022 di Blok 21-03-32, Bandar Baru Sentul, Kuala Lumpur. Tertuduh memberi pinjaman wang tanpa lesen berjumlah RM158,000 dengan faedah kepada Wong Chiew Ken.

(Tertuduh, Yap Chee Siang tiba di Mahkamah Sesyen Kuala Lumpur di sini)

Kes disiasat bawah Seksyen 5(2) Akta Pemberi Pinjam Wang 1951.Jika sabit kesalahan, tertuduh boleh didenda tidak kurang RM250,000, tidak lebih RM1 juta atau penjara lima tahun atau kedua-duanya.Mahkamah membenarkan Chee Siang diikat jamin RM30,000 dengan seorang penjamin.Sebutan semula kes pada 7 Februari tahun depan.


32 mesin judi bernilai RM50,000 dilupus

GEORGE TOWN, 30 Disember- Sebanyak 32 mesin simulator perjudian bernilai RM50,000 dilupuskan membabitkan kes yang sudah diseselaikan bawah seksyen 16A Akta Judi Terbuka 1953.Timbalan Ketua Polis Timur Laut, Superintenden Saravanan Velu berkata, pelupusan tu melibatkan barangan daripada dua kes yang disiasat pada tahun 2017 dan 2018."Tangkapan dan rampasan dibuat pada tahun 2017 dan 2018, sebanyak dua kertas siasatan telah dibuka dan sebanyak 32 mesin disyaki mesin perjudian telah dirampas.Kami telah dapat arahan daripada mahkamah untuk lupuskan semua barang kes tersebut," katanya pada sidang media di sini.

(Superintenden Saravanan Velu, Timbalan Ketua Polis Timur Laut)

Jelas beliau, pelupusan barang kes tersebut merupakan peringkat kedua dilakukan pada tahun ini selepas yang pertama dibuat membabitkan 50 barang kes am dan perjudian.Beliau turut memaklumkan, Ibu Pejabat Polis Daerah (IPD) Timur Laut telah melakukan 416 serbuan melibatkan kes perjudian sepanjang tahun 2022.


Kawalan aktiviti taman awam di Kota Kinabalu akibat angin kencang, laut bergelora

KOTA KINABALU, 30 Disember - Dewan Bandaraya Kota Kinabalu (DBKK) tidak membenarkan sementara aktiviti berkhemah sekitar taman, mandi-manda di pantai serta menjaja dalam taman di empat lokasi taman awam selenggaraan DBKK sebagai langkah keselamatan terutama ketika sambutan tahun baru 2023.Mayor Bandaraya Kota Kinabalu, Datuk Noorliza Awang Alip berkata kawalan aktiviti di taman awam itu selaras dengan notis amaran angin kencang dan laut bergelora yang dikeluarkan oleh Jabatan Meteorologi Malaysia bertarikh 27 Dis 2022 berkuat kuasa sehingga 3 Jan 2023.

"Empat kawasan terlibat adalah Taman Awam Tanjung Aru 1 DBKK, Taman Awam Teluk Likas, Taman Awam Teluk Likas 2 serta Cycleway Fasa 3 (Sungai Darau)," kata beliau dalam kenyataan hari ini.Bagaimanapun, katanya aktiviti seperti berkunjung ke taman, berbasikal, jogging, serta operasi gerai Anjung Perdana dan bangunan Anjung Selera adalah dibenarkan.Di Sandakan, kawasan riadah Pantai Pasir Putih Sandakan ditutup sementara berkuat kuasa semalam sehingga ke satu tarikh yang akan dimaklumkan, atas faktor keselamatan berikutan perubahan cuaca angin monsun timur laut ketika ini.Majlis Perbandaran Sandakan (MPS) dalam satu notis pemberitahuan mengingatkan orang ramai supaya mematuhi arahan itu dan MPS serta kerajaan tidak akan bertanggungjawab jika berlaku perkara tidak diingini akibat cuaca tidak menentu itu.-BERNAMA


Selaras gaya hidup dengan kemampuan

KUALA LUMPUR, 30 Disember- Mengubah gaya hidup sangat berkait rapat dengan mengubah kadar perbelanjaan yang selaras dengan kemampuan dan keperluan hidup. Asas ini harus dicernakan oleh masyarakat dalam menghadapi situasi kos sara hidup tinggi, kata Ketua Aktivis Persatuan Pengguna Islam Malaysia (PPIM), Datuk Nadzim Johan."Dalam keadaan yang mencabar sebegini, kita kena pergi ke arah asas. Keperluan asas sahaja mengurangkan perbelanjaan, meningkatkan produktiviti. Itu dua kamu tak boleh ubah."Jadi bila kita kurangkankan perbelanjaan, mungkin kita boleh kurang 10%, kita dapat kurang kalau kita belanja katakan RM3,000 sebulan. Saya rasa boleh jimat RM300 boleh, maknanya didik diri kitalah. Lepas itu, kita cerita pasal tingkatkan produktiviti."Tambah 10%, ada 20% margin. Jadi mungkin 20% margin kalau kita susah dia boleh bantulah kita daripada terpengaruh atau terperangkap dalam cabaran-cabaran yang begitu nampaknya amat mencabar," kata Nadzim dalam program terbitan RTM.

(Datuk Nadzim berkata selaras gaya hidup dengan kemampuan)


Atlet Perak lanjut pelajaran ke AS terima dana pendidikan RM600,000

IPOH, 30 Disember- Dana pendidikan berjumlah RM600,000 disumbangkan kerajaan negeri Perak kepada atlet olahraga, Muhammad Azeem Mohd Fahmi yang akan melanjutkan pelajaran ke Universiti of Auburn (UoA) Amerika Syarikat.Menteri Besar, Datuk Seri Saarani Mohamad berkata, ia merupakan inisiatif bagi memupuk semangat golongan belia untuk mencapai kecemerlangan seimbang dalam bidang sukan dan akademik."Pembiayaan dana pendidikan kepada Mohamad Azeem ini bukan sahaja akan menyemarakkan semangat dia, tetapi rakan-rakan lain.Ia terutama mereka yang berada di sekolah atau universiti supaya pandai membahagikan masa antara latihan, pertandingan dan pelajaran," katanya selepas Majlis Penyampaian Dana Pendidikan Negeri Perak di sini.Sementara itu Mohamad Azeem menzahirkan rasa syukur dan terima kasih atas pembiayaan tersebut."Saya rasa amat bersyukur kerana bantuan yang diberi kerajaan negeri ini sangat besar.Dengan bantuan ini sedikit sebanyak akan membantu saya dari segi pembangunan sukan di sana nanti," ujarnya.

(Muhammad Azeem Mohd Fahmi, Atlet olahraga Perak)

Pada majlis itu, Datuk Seri Saarani turut menyampaikan insentif kecemerlangan sebanyak RM100,000 kepada skuad hoki lelaki negeri Perak yang telah menjuarai Kejohanan Hoki Piala Tun Abdul Razak Edisi ke-60.


Pasar Awam Bidor antara tiga pasar di Perak dijangka dinaik taraf

BIDOR, 30 Disember- Pasar Awam Bidor antara tiga pasar di Perak yang dijangka dinaik taraf.Pengerusi Jawatankuasa Sumber Manusia, Kesihatan dan Hal Ehwal Masyarakat India Negeri, A. Sivanesan berkata, ia susulan banyak aduan diterima berhubung keadaan pasar berkenaan yang uzur terutama melibatkan fasiliti dan binaan.Jelas beliau, pihaknya akan meneliti jumlah keseluruhan kos naik taraf dalam masa terdekat."Ketiga-tiga pasar akan diberi tumpuan oleh Menteri Pembangunan Kerajaan Tempatan, Nga Kor Ming.Kami akan berbincang dengan menteri sebaik semua kertas kerja siap, kemudian menteri akan buat keputusan," katanya selepas meninjau pasar berkenaan di sini.

(A. Sivanesan, Pengerusi Jawatankuasa Sumber Manusia, Kesihatan dan Hal Ehwal Masyarakat India Negeri)

Selain Pasar Awam Bidor, Pasar Awam Pinji dan Pasar Awam Buntong turut dicadang dinaik taraf.


Pemberian vaksin COVID-19 tanpa perlu janji temu bermula Januari depan - Dr. Zaliha

PUTRAJAYA, 30 Disember - Pemberian Vaksin COVID-19 secara walk-in atau tanpa perlu janji temu akan dilakukan di klinik dan hospital kerajaan bermula 9 Januari depan.Ini melibatkan kumpulan pesakit kronik, warga emas dan individu berisiko.Menteri Kesihatan, Dr Zaliha Mustafa berkata ia merupakan antara empat langkah segera yang diambil kementerian kesihatan bagi melindungi komuniti daripada pandemik COVID-19. Langkah segera itu mengambil kira Malaysia mempunyai risiko kemasukan kes COVID-19 dari luar negara. Kata Dr. Zaliha, sasaran utama adalah memperkukuh kesiapsiagaan Malaysia berikutan perubahan situasi semasa dan perubahan polisi pengurusan COVID-19 di negara China.

"Langkah lain termasuk memperkukuh survelan COVID-19 dalam komuniti, persekitaran dan makmal. Ujian lanjut ke atas sampel positif dijalankan menggunakan teknik 'Whole Genomic Sequency' bagi pengesanan awal kemasukan varian baharu. "Manakala bagi individu yang mempunyai sejarah perjalanan ke negara China dalam tempoh 14 hari akan menjalani saringan terperinci," katanya menerusi kenyataan.Tambah Dr Zaliha, langkah ketiga ialah mempertingkat kesiapsiagaan dan respons sistem perkhidmatan kesihatan awam melalui tambah baik sistem pendigitalan pengesanan yang diautomasikan. Sementara langkah akhir adalah bagi memperkasa komuniti melalui pendidikan kesihatan secara berterusan. "Selain itu, pengisytiharan Malaysia sebagai "Kawasan Tempatan Jangkitan" yang akan tamat pada 31 Disember 2022 telah dilanjutkan sehingga 30 Jun 2023 bagi memudahcara Kementerian Kesihatan menjalankan aktiviti pencegahan dan pengawalan penularan jangkitan COVID-19," katanya.


Kadar jangka pendek diunjur kekal stabil disokong operasi BNM

KUALA LUMPUR, 30 Disember- Kadar jangka pendek diunjurkan kekal stabil pada Jumaat dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM45.81 bilion dalam sistem konvensional dan RM38.46 bilion dalam dana Islam.Hari ini, bank pusat akan menawarkan satu tender pasaran wang konvensional bernilai RM1 bilion bagi tujuh hari serta tiga tender Qard, terdiri daripada tender bernilai RM1.7 bilion untuk tujuh hari, tender RM500 juta bagi 14 hari dan tender RM900 juta untuk 21 hari.BNM juga akan melaksanakan tender repo berbalik bernilai RM550 juta untuk 32 hari.

Bank pusat turut mengumumkan ketersediaan kemudahan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.Pada 4.00 petang, BNM akan menawarkan tender semalaman konvensional sehingga RM44.4 bilion dan tender semalaman Murabahah RM34.4 bilion.- BERNAMA


TLDM siasat insiden bot tempur berlanggar sewaktu demonstrasi

IPOH, 30 Disember - Tentera Laut Diraja Malaysia (TLDM) menubuhkan lembaga siasatan bagi mengenal pasti punca sebenar kejadian pelanggaran bot tempur semasa Hari Terbuka Armada (HTA2022) semalam.Bahagian Komunikasi Strategik, Markas Pemerintahan Armada Barat dalam satu kenyataan memaklumkan insiden berlaku ketika sebuah bot tempur TLDM telah hilang kawalan dan terlanggar KD Laksamana Tan Pusmah sewaktu melaksanakan demonstrasi manuvra bagi memintas bot mencurigakan di jeti Pangkalan TLDM Lumut.

“Insiden kira-kira 11.30 pagi tersebut telah mengakibatkan badan kapal KD Laksamana Tan Pusmah terkoyak sepanjang 2 x 1m dan Bot Tempur kemek di bahagian haluan. “Tiada kemalangan jiwa atau kecederaan akibat insiden ini. Insiden juga tidak menjejaskan perjalanan HTA22 yang akan diteruskan mengikut atur cara telah ditetapkan,” menurut kenyataan itu.Sambutan HTA22 sedang berlangsung bermula semalam hingga esok di Pangkalan TLDM Lumut.


Dakwaan kebocoran data 13 juta pengguna, menteri arah siasatan dilakukan

KUALA LUMUR, 30 Disember- Siasatan akan dilakukan berhubung dakwaan kebocoran data melibatkan hampir 13 juta pengguna seperti yang tular di media sosial.Menteri Komunikasi dan Digital, Fahmi Fadzil meminta Jabatan Perlindungan Data Peribadi (JPDP) dan Cybersecurity Malaysia (CSM) untuk meyiasat perkara berkenaan serta mengambil tindakan undang-undang sekiranya dakwaan tersebut benar."Ini satu dakwaan kebocoran yang serius, melibatkan jumlah data yang banyak.Saya akan minta CyberSecurity Malaysia, Jabatan Perlindungan Data Peribadi Malaysia siasat apakah benar berlaku kebocoran data melibatkan pihak-pihak berkenaan, serta mengambil tindakan berdasarkan undang-undang," katanya menerusi hantaran di laman Facebook beliau.

(Fahmi Fadzil, Menteri Komunikasi dan Digital)

Terdahulu seorang pengguna Facebook memuat naik hantaran mendedahkan kebocoran data melibatkan pengguna Maybank dan ASTRO termasuk maklumat pemilih berdaftar di Suruhanjaya Pilihan Raya (SPR).Kebocoran data tersebut didakwa membabitkan 1.8 juta pengguna Maybank, 3.5 juta pengguna ASTRO dan 7.2 juta maklumat daripada SPR.


KUALA LUMPUR, 30 Disember- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives kukuh semasa awal dagangan pada Jumaat.Pada 9.24 pagi, Disember 2022 menambah 13.5 mata kepada 1,501.0; Januari 2023 melonjak 14.5 mata kepada 1,504.0; Mac 2023 meningkat 14 mata kepada 1,493.0 dan Jun 2023 menokok 13 mata kepada 1,489.0.Jumlah dagangan sebanyak 2,314 lot manakala kepentingan terbuka pada 31,517 kontrak.FBM KLCI yang menjadi penanda aras pasaran meningkat 5.15 mata kepada 1,496.78 selepas 24 minit dagangan, daripada angka penutupan semalam.- BERNAMA

(Niaga hadapan FBM KLCI tinggi pada awal dagangan/Foto fail)


Memorandum Transformasi Parlimen telah diserah kepada PM

KUALA LUMPUR, 30 Disember - Memorandum Transformasi Parlimen telah diserahkan kepada Perdana Menteri, Datuk Seri Anwar Ibrahim selaras dengan komitmen yang dibuat antara kerajaan dan pembangkang pada Februari lepas.Kenyataan bersama Pejabat Yang Dipertua Dewan Negara dan Pejabat Yang Dipertua Dewan Rakyat memaklumkan memorandum itu disampaikan oleh Yang Dipertua Dewan Negara, Tan Sri Rais Yatim dan Yang Dipertua Dewan Rakyat Datuk Johari Abdul, semalam.

"Perdana Menteri menyambut baik usaha tersebut dan memaklumkan kepada kedua-dua Yang Dipertua bahawa penelitian khusus akan dilakukan termasuk pandangan objektif Jemaah Menteri dan pihak berwajib yang lain," menurut kenyataan itu.Kenyataan turut menyebut, Jawatankuasa Transformasi Parlimen yang dipengerusikan Tan Sri Dr Rais sejak setahun lepas telah menyelesaikan kerja-kerja semakan perundangan ke arah menjadikan Parlimen bebas daripada kepentingan dan kuasa mana-mana pihak termasuk Eksekutif."Memorandum itu juga mengesyorkan supaya Akta Perkhidmatan Parlimen 1963 diperbaharui dan dilunaskan dengan segera supaya konsep Asingan Kuasa benar-benar dilaksanakan dan bersekali menjaga kepentingan penjawat awam yang berkhidmat di bawah Parlimen kini," menurut kenyataan itu.


Bajet 2023 akan dibentangkan semula pada 24 Februari - Kementerian Kewangan

KUALA LUMPUR, 30 Disember - Kementerian Kewangan mengesahkan Perdana Menteri yang juga Menteri Kewangan, Datuk Seri Anwar Ibrahim akan membentangkan Bajet 2023 yang disemak semula di Dewan Rakyat pada 24 Februari depan."Ya tarikh itu disahkan,” ujar ringkas seorang jurucakap Kementerian Kewangan kepada media semasa diminta mengesahkan perkara tersebut.Beberapa media melaporkan, Speaker Dewan Rakyat, Datuk Johari Abdul menyatakan bahawa Bajet 2023 akan dibentangkan pada 24 Februari depan kerana hanya mini belanjawan bagi perbelanjaan perkhidmatan dan pembayaran gaji dibentangkan sebelum ini.

"Secara keseluruhan, pembentangan belanjawan dan proses perbahasan termasuk urusan jawatankuasa dan dasar akan mengambil masa selama 21 hari,” beliau dipetik sebagai berkata dalam portal The Star Online.Menurut portal rasmi Parlimen, mesyuarat pertama sesi kedua Parlimen ke-15 akan berlangsung dari 13 Februari hingga 30 Mac, 2023. Pada 20 Disember lepas, Dewan Rakyat sebulat suara meluluskan Mini Bajet 2023 dan Rang Undang-Undang Kumpulan Wang Disatukan (Perbelanjaan Akauntabiliti) 2022.Pada 7 Oktober, 2022, menteri kewangan pada masa itu Tengku Datuk Seri Zafrul Abdul Aziz membentangkan Bajet 2023 yang bernilai RM372.3 bilion, peruntukan terbesar dalam sejarah Malaysia. Tiga hari kemudiannya, pada 10 Oktober, Parlimen dibubarkan bagi memberi ruang kepada pilihan raya ke-15 diadakan pada 19 Nov, 2022.-BERNAMA


Bungkusan di atas kereta meletup, seorang lelaki maut - Polis

(Anggota bomba selepas memadamkan kebakaran dan melihat bonet kereta tersebut)

KUALA LUMPUR, 30 Disember- Seorang lelaki dilaporkan maut, akibat letupan pada bungkusan yang diletak atas keretanya, kejadian berlaku di hadapan sebuah restoran di Pandan Indah, Ampang Jaya, di sini, malam tadi.Letupan berlaku kira-kira pada pukul 9.11 malam tadi di kawasan perniagaan Jalan 1/21 Pandan Indah, Ampang Jaya.

(Pihak polis menemui beberapa objek dipercayai bahan letupan yang digunakan, berhampiran lokasi kejadian tetapi masih menyiasat perkara berkenaan / Foto FB Inforoadblock)

Menurut bilik gerakan Ampang Jaya, mangsa dikatakan sedang cuba mengambil bungkusan di atas bonet keretanya sebelum ia meletup secara tiba-tiba.Punca kejadian masih dalam siasatan.Pasukan Jabatan Bomba dan Penyelamat Malaysia (JBPM) Selangor turut bergegas ke lokasi untuk memadamkan kebakaran akibat letupan itu.

(Sebuah bungkusan diletakkan di atas kereta jenis Toyota Corolla Altis, meletup - Foto Orang Awam)


Awas kepada mat rempit...!- Polis

PULAU PINANG, 30 Disember- Bermula hari ini hingga 1 Januari, Polis Pulau Pinang akan mengadakan Op Ambang Tahun Baharu bagi mencegah aktiviti samseng jalanan dan kegiatan jenayah.Timbalan Ketua Polis Pulau Pinang, Datuk Fisol Salleh berkata, operasi tertumpu di kawasan panas mat rempit.

(Timbalan Ketua Polis Pulau Pinang, Datuk Fisol Salleh)

Selain itu, operasi juga bagi memastikan pengguna jalan raya lain mematuhi peraturan ditetapkan,"Pihak kita akan bersama dengan pihak JPJ bagi mengambil tindakan untuk menyita kenderaan antaranya modifikasi yang tidak mengikut spesifikasi yang telah ditetapkan oleh JPJ yang mana peruntukan undang-undang sudah sedia ada tetapi selama ini kita memberi ruang untuk, dan kali ini kita hendak mengekang benda ini kita akan mengambil tindakan serius," katanya. Op Ambang Tahun Baharu turut memfokuskan kepada pencegahan jenayah dan operasi parkir haram.


Yayasan Pahang dinobat penerima Anugerah Menteri Besar Pahang

KUANTAN, 30 Disember- Yayasan Pahang (YP) dinobat sebagai penerima Anugerah Menteri Besar Pahang pada Malam Anugerah Pahang ‘First’ Tahun 2022 di Kuantan, malam tadi dengan membawa pulang wang tunai RM50,000 beserta sijil.  Malam anugerah julung kali itu dianjurkan oleh Kerajaan Negeri menerusi Pejabat Setiausaha Kerajaan Pahang dengan kerjasama Perbadanan Produktiviti Malaysia (MPC) Wilayah Pantai Timur dan Pahang Go.

(Menteri Besar Pahang, Datuk Seri Wan Rosdy Wan Ismail)

Menurut Ketua Pegawai Eksekutif Yayasan Pahang, Datuk Mahmud Mohd Nawawi, Anugerah Utama itu merupakan satu pengiktiran besar kepada organisasi pendidikan di negeri Pahang serta menghargai komitmen gigih warga kerja YP.  "Saya sangat menghargai komitmen mereka dan sudah semestinya dengan anugerah ini saya yakin mereka akan berusaha lebih gigih untuk melaksanakan misi Yayasan Pahang ialah memartabatkan masyarakat melalui pendidikan negeri Pahang insya-Allah," katanya di sini. Yayasan Pahang pada majlis itu turut berjaya menggondol beberapa Anugerah Utama, antaranya Anugerah Pensijilan Anti-Bribery Management Systems (ABMS), Anugerah Digital, Anugerah Portal Terbaik dan Anugerah Pentadbiran Cemerlang (Sektor Perkhidmatan). Sementara itu, menurut Menteri Besar Pahang, Datuk Seri Wan Rosdy Wan Ismail, Anugerah Pahang First dianjurkan bagi memberi pengiktirafan kepada organisasi kerajaan meliputi jabatan, agensi, badan berkanun negeri dan pihak berkuasa tempatan yang telah menunjukkan prestasi cemerlang dalam penyampaian perkhidmatan dan mempamerkan produktiviti serta kualiti pada tahap yang tinggi. "Ini merupakan penghargaan pengiktirafan kerana kerajaan negeri pahang telah berjaya mendapat kutipan melebihi RM1 billion jadi sewajarnya agensi-agensi ataupun jabatan berkenaan harus kita beri penghargaan kerana mereka yang sebenarnya bekerja kuat sehingga kita boleh mendapat kutipan hasil melebihi RM1 billion dan insya-Allah Pahang first ini akan diteruskan tahun akan datang ," katanya.Sebanyak 30 jabatan menyertai pencalonan bagi anugerah itu yang dinilai dari aspek kepimpinan dan prestasi melalui pelaksanaan strategi, maklumat, pelanggan, tenaga kerja dan proses yang efektif.  Sebanyak 19 kategori anugerah telah diberikan kepada organisasi kerajaan yang telah menepati kreteria pemilihan serta layak diiktiraf sebagai pemenang.


KGT tambahan khas RM100 kepada penjawat awam berkuat kuasa 1 Jan 2023 - JPA

KUALA LUMPUR, 29 Disember- Pemberian Kenaikan Gaji Tahunan (KGT) Tambahan Khas sebanyak RM100 kepada pegawai perkhidmatan awam persekutuan dalam kumpulan pelaksana dan kumpulan pengurusan serta profesional akan berkuat kuasa 1 Januari ini.Jabatan Perkhidmatan Awam (JPA) dalam satu kenyataan di laman Facebook hari ini memaklumkan berdasarkan Pekeliling Perkhidmatan Bilangan 2 Tahun 2022 (PP Bil. 2/2022) pemberian KGT Tambahan Khas itu akan diberikan pada tahun 2023 sahaja.

Pembayaran KGT tambahan Khas akan dibuat mulai tarikh pembayaran gaji bagi bulan Januari 2023."Pegawai yang layak (menerima KGT) ialah mereka yang bertaraf tetap, sementara dan kontrak (contract of service) dan telah dilantik sebelum 1 Januari 2023 serta sedang berkhidmat pada 1 Januari 2023.Pemberian KGT Tambahan Khas ini tidak mengubah Pergerakan Gaji Tahunan (PGT) dan Tarikh Pergerakan Gaji (TPG) pegawai, tertakluk kepada peraturan yang sedang berkuat kuasa,” menurut JPA.JPA turut memaklumkan pegawai yang dikenakan hukuman tatatertib selain hukuman buang kerja yang berkuat kuasa 1 Januari 2023 juga layak menerima KGT Tambahan Khas ini."Pegawai yang meninggal dunia pada 1 Januari 2023 juga layak menerima manfaat KGT Tambahan Khas ini yang mana ia akan diambil kira dalam gaji akhir pegawai bagi tujuan faedah persaraan,” menurut JPA.Perdana Menteri Datuk Seri Anwar Ibrahim ketika membentangkan peruntukan khas (Bajet Mini) di Dewan Rakyat pada 20 Disember berkata Kerajaan Perpaduan bersetuju meneruskan pemberian KGT Tambahan Khas 2023 sebanyak RM100 kepada semua penjawat awam gred 11 hingga 56.Inisiatif pemberian KGT Tambahan Khas ini diumumkan melalui Majlis Amanat Perdana Perkhidmatan Awam (MAPPA) ke-18 pada 30 Ogos dan pembentangan Bajet 2023 pada 7 Nov lepas, di bawah pentadbiran bekas Perdana Menteri Datuk Seri Ismail Sabri Yaakob.


SPRM siasat dakwaan penjualan saham mencurigakan Menara KL

KUALA LUMPUR, 29 Disember - Suruhanjaya Pencegahan Rasuah Malaysia (SPRM) mengesahkan sedang menyiasat dakwaan penjualan saham mencurigakan milik pengurusan Menara Kuala Lumpur (Menara KL). Dalam satu kenyataan, SPRM menjelaskan badan itu akan menyiasat sama ada wujudnya elemen rasuah dalam penjualan 100 peratus saham Telekom Malaysia (TM) di dalam Syarikat Menara KL Sdn Bhd kepada Syarikat Hydroshoppe Sdn Bhd pada Oktober lalu.

Sehingga kini, SPRM sudah memanggil tiga orang saksi untuk membantu siasatan selain mendapatkan beberapa dokumen daripada pihak-pihak berkaitan untuk diteliti. SPRM juga akan menjalankan siasatan secara terperinci dan profesional daripada semua sudut berkaitan isu tersebut.


Imigresen tahan enam PATI warga Indonesia, masuk Malaysia secara haram

KUALA LUMPUR, 29 Disember - Jabatan Imigresen Malaysia (JIM) berjaya menahan enam orang pendatang asing tanpa izin (PATI) yang memasuki negara ini secara haram menerusi satu operasi khas melibatkan sepasukan pegawai imigresen dari Bahagian Perisikan dan Operasi Khas JIM yang dijalankan di Terminal Bas Bersepadu (TBS) Kuala Lumpur, pagi semalam.Ketua Pengarah Imigresen, Datuk Seri Khairul Dzaimee Daud menerusi satu kenyataan memaklumkan pasukan operasi telah berjaya mengesan bas yang membawa sekumpulan enam orang PATI di laluan Lebuhraya Pantai Timur dan mengekori mereka sehingga ke TBS.Tambah beliau, enam PATI warga Indonesia yang ditahan itu dipercayai menaiki penerbangan dari Indonesia dan menjadikan negara jiran, Thailand sebagai transit sebelum memasuki Malaysia melalui laluan haram di Sungai Golok, Kelantan.Kesemua mereka mengaku tidak melalui pemeriksaan imigresen semasa masuk ke Malaysia dan memaklumkan segala urusan berkaitan pasport diuruskan oleh pihak sindiket semasa mereka berada di rumah transit penampungan.

(Jabatan Imigresen tahan enam PATI warga Indonesia memasuki negara ini secara haram)

Tujuan mereka masuk adalah untuk bekerja semula sama ada dengan bekas majikan atau majikan baharu di sekitar Kuala Lumpur yang telah diatur oleh pihak sindiket. Kumpulan PATI ini mendakwa membayar antara RM5000 hingga RM6000 kepada ejen di negara asal untuk urusan pakej kemasukan ke negara ini.Kesemua warga asing berkenaan kini ditahan di Depot Imigresen Putrajaya untuk siasatan kerana disyaki telah melakukan kesalahan di bawah Akta Imigresen 1959/63 dan Akta Anti Pemerdagangan Orang dan Anti Penyeludupan Migran 2007 (ATIPSOM).


500 penduduk terjejas banjir mohon ganti MyKad baharu

BESUT, 29 Disember- Penduduk terjejas banjir yang kehilangan atau mengalami kerosakan dokumen pengenalan diri atau kad pengenalan diminta segera membuat penggantian.  Ia bagi memudahkan urusan penerimaan bantuan berjalan dengan lancar.  Ketua Pengarah Jabatan Pendaftaran Negara (JPN) Datuk Ruslin Jusoh berkata pihaknya akan membantu mempercepatkan proses penggantian menerusi Program Menyemai Kasih Rakyat (MEKAR) JPN.  Ketika ini, lebih 220 kakitangan JPN dari Terengganu dan Kelantan membantu mempercepatkan proses. Ruslin berkata ketika ini pihaknya telah menerima 500 permohonan penggantian dokumen pengenalan diri yang baharu daripada penduduk terjejas banjir di Terengganu dan Kelantan.  "Bagi individu yang kehilangan dan rosak kad pengenalan ketika banjir, segera ke JPN untuk pihak kami membantu mendapatkan kad baharu," katanya kepada pemberita selepas menyerahkan dokumen pengenalan diri kepada 19 penduduk terjejas banjir di PPS Masjid Kampung La, di sini.

(Kampung La di sini merupakan kawasan paling teruk terjejas apabila banyak rumah rosak serta musnah dihanyutkan arus banjir)

Banjir yang melanda Terengganu bermula 18 Disember lepas disifatkan sebagai banjir terburuk apabila lebih 40,000 penduduk di semua daerah terjejas, terpaksa dipindahkan ke PPS.  Kampung La di sini merupakan kawasan paling teruk terjejas apabila banyak rumah rosak serta musnah dihanyutkan arus banjir.Sehingga kini, seramai 36 orang daripada lapan keluarga berlindung di PPS di kampung berkenaan.


Hanya satu PPS masih dibuka di Terengganu

BESUT, 29 Disember- Seramai 36 orang daripada lapan keluarga terjejas banjir di Terengganu, setakat pukul 8.00 malam tadi.Sekretariat Jawatankuasa Pengurusan Bencana negeri berkata kesemua mereka ditempatkan di pusat pemindahan sementara (PPS) Masjid Kampung La, di sini.Besut satu-satunya daerah yang masih terjejas banjir di Terengganu setakat ini.Tinjauan media mendapati terdapat penduduk yang masih berlindung di PPS itu kerana menunggu rumah siap dibaik pulih.Penduduk Kampung La, Abdul Rahim Che Mat menyifatkan banjir kali ini terburuk dalam tempoh 40 tahun. "Saya masih menumpang di masjid kerana rumah masih belum siap dibersih sepenuhnya," katanya ketika ditemui pemberita di sini.Seorang lagi penduduk Kampung La, Rahimi Mat ali pula berkata alat kelengkapan rumah musnah disebabkan banjir."Kesemua alat kelengkapan rumah rosak disebabkan banjir. Air banjir naik setinggi bumbung pada pukul 4.30 pagi. Sewaktu air naik semua ahli keluarga sedang tidur. Alhamdulilah semua ahli keluarga termasuk seorang anak Orang Kurang Upaya (OKU) berjaya menyelamatkan diri," katanya.

(Banjir gelombang kedua bermula 18 Disember lalu di Terengganu merekodkan lebih 40,000 penduduk terjejas banjir)

Banjir gelombang kedua bermula 18 Disember lalu di Terengganu merekodkan lebih 40,000 penduduk terjejas banjir.


Polis P. Pinang buka 2,239 kertas siasatan kes jenayah siber melibatkan kerugian RM79.47 juta

GEORGETOWN, 29 Disember - Polis Pulau Pinang telah membuka sebanyak 2,239 kertas siasatan melibatkan pelbagai kes jenayah siber melibatkan kerugian sebanyak RM79.47 juta bagi tahun ini manakala penipuan Macau Scam pula mencatatkan kerugian sebanyak RM27.1 juta dengan 921 kertas siasatan.  Timbalan Ketua Polis Pulau Pinang, Datuk Fisol Salleh berkata bagi bulan Disember ini sahaja terdapat tiga kes penipuan sindiket Macau Scam yang melibatkan jumlah kerugian melebihi RM1.66 juta. Kes pertama melibatkan seorang kerani berusia 49 tahun dengan kerugian sebanyak RM1.02 juta. Manakala kes kedua melibatkan guru berumur 47 tahun dan 41 tahun dan masing-masing kerugian RM439,000 dan RM203,200. "Daripada laporan setelah dia di'scam' tersebut, transaksi berlaku hampir berbelas-belas kali dan sanggup membuat pinjaman bank yang berjumlah beratus ribu hanya untuk memenuhi kehendak pemanggil atau scammer, jabatan ini tidak akan berurusan melalui 'phone' dan akan disambung kan kepada polis, untuk polis semua itu adalah 'scam'," kata beliau pada sidang media di Ibu Pejabat Polis Kontinjen (IPK) Pulau Pinang, di sini. Kesemua mangsa yang merupakan wanita telah melakukan transaksi pembayaran secara berperingkat sebelum menyedari mereka ditipu.Kes-kes tersebut disiasat di bawah Seksyen 420 Kanun Keseksaan (Tipu).

(Timbalan Ketua Polis Pulau Pinang, Datuk Fisol Salleh bercakap pada sidang media di Ibu Pejabat Polis Kontinjen (IPK) Pulau Pinang)

Sementara itu bermula esok sehingga 1 Januari 2023, Polis Pulau Pinang akan mengadakan tindakan pencegahan bersepadu Op Ambang Tahun Baharu 2023 bagi mencegah aktiviti samseng jalanan dan kegiatan jenayah.  Fisol berkata ia diadakan bagi memastikan keselamatan dan ketenteraman awam dijaga dan semua pengguna jalan raya terutama penunggang motosikal mematuhi undang-undang.  Operasi ini juga akan ditumpukan di kawasan-kawasan 'hotspot' yang telah dikenal pasti sebagai lokasi tumpuan 'mat rempit'.  Tambah beliau, tindakan sitaan kenderaan di bawah Seksyen 64 Akta Pengangkutan Jalan 1987 akan diambil sekiranya pemilik motosikal didapati mengubahsuai motosikal secara haram.  Op Ambang Tahun Baharu 2023 juga memfokuskan kepada pencegahan jenayah dan operasi 'parking' haram yang dilakukan di kawasan yang telah dikenal pasti terutama di kawasan tumpuan orang ramai.  Ops ini akan turut dibantu dengan kerjasama agensi lain seperti Jabatan Pengangkutan Jalan (JPJ), Jabatan Alam Sekitar (JAS) dan lain-lain agensi.